Bursa Malaysia ditutup rendah hari kedua berturut-turut

Bursa Malaysia ditutup rendah untuk hari kedua berturut-turut pada Rabu (3 Ogos) di tengah-tengah prestasi bercampur-campur dalam rakan serantau kerana pelabur kekal dalam mod pengambilan untung, kata seorang peniaga.

Pada jam 5 petang, FTSE Bursa Malaysia KLCI (FBM KLCI) susut 4.48 mata kepada 1,490.57, paras tertinggi hariannya, berbanding 1,495.05 penutup Selasa, lapor Bernama.

Indeks itu dibuka susut 6.47 mata kepada 1,488.58 dan mencecahg paras rendah 1,483.01 ketika sesi dagangan tengah hari.

Sentimen pasaran adalah negatif dengan kaunter rugi mengatasi untung iaitu 399 berbanding 367 manakala 451 lain tidak berubah, sebanyak 1,018 tidak diniagakan dan sembilan lain digantung dagangannya.

Jumlah dagangan berkurangan kepada 1.91 bilion unit bernilai RM1.35 bilion daripada 2.85 bilion unit bernilai RM1.59 bilion pada Selasa.

Naib Presiden Penyelidikan Ekuiti Rakuten Trade Sdn Bhd Thong Pak Leng berkata indeks serantau menyaksikan pelabur mengambil kesempatan memburu saham-saham berharga rendah selepas jualan ketara semalam.

“Di peringkat tempatan, kami yakin prestasi bursa kekal stabil apabila aliran dana asing terus membeli ekuiti domestik.

“Berikutan itu, kami menjangkakan FBM KLCI menyaksikan dagangan lebih meningkat dalam jajaran 1,490-1,510 bagi tempoh berbaki minggu ini dengan rintangan segera pada 1,500 dan seterusnya 1,530 manakala paras sokongan pada 1,460,” katanya kepada Bernama.

Sementara itu, CGS-CIMB Securities yang menganalisis data FBM KLCI, berkata prestasi indeks itu cenderung negatif pada Ogos dengan purata pulangan -0.3 peratus bulan ke bulan sejak 10 tahun lepas.

Firma pembrokeran itu berkata pada bulan ini misalnya, pelabur akan memberi tumpuan terhadap pengumuman data keluaran dalam negara kasar Malaysia bagi suku kedua 2022 pada 12 Ogos ini dan seterusnya Indeks Harga Pengguna bagi Julai pada 26 Ogos depan.

“Pasaran akan turut memantau musim pelaporan prestasi bagi suku kedua, khususnya bagaimana isu-isu seperti kekurangan buruh, peningkatan kos bahan mentah, kenaikan gaji minimum dan gangguan rantaian global memberi kesan terhadap pendapatan korporat.

“Turut menjadi tumpuan adalah perkembangan terkini mengenai usaha 5G membabitkan syarikat-syarikat telekomunikasi dan Digital Nasional Bhd, angka kedatangan pelancong dan pengambilan pekerja asing baharu selepas penarikan balik larangan pekerja Indonesia ke Malaysia pada 1 Ogos lepas,” kata CGS-CIMB dalam nota tinjauannya hari ini.

Saham wajaran tinggi menyaksikan Maybank dan Public Bank masing-masing susut 5.0 sen kepada RM8.83 dan RM4.61, CIMB rugi 2.0 sen kepada RM5.23 manakala Petronas Chemicals naik 5.0 sen kepada RM8.90 dan IHH Healthcare tidak berubah pada RM6.42.

Bagi saham aktif, Borneo Oil dan Zen Tech tidak berubah pada 2.5 sen dan 3.5 sen, Green Packet naik 1.0 sen kepada 6.0 sen dan PUC turun setengah sen kepada 2.5 sen manakala Top Glove turun satu sen kepada 97 sen.

Di papan indeks pula, Indeks FBM Emas turun 10.28 mata kepada 10,572.22, Indeks FBMT 100 berkurangan 12.93 mata kepada 10,323.75, FBM ACE menguncup 6.13 mata kepada 4,790.45 manakala Indeks FBM Emas Syariah naik 15.89 mata kepada 10,713.05 dan FBM 70 menokok 57.21 mata kepada 12,651.71.

Mengikut sektor, Indeks Perladangan turun 0.04 mata kepada 7,028.01, Indeks Perkhidmatan Kewangan turun 81.13 mata kepada 16,570.14, Indeks Produk dan Perkhidmatan Perindustrian menambah 0.76 mata kepada 185.20 dan Indeks Tenaga meningkat 2.15 mata kepada 660.74.

Jumlah dagangan di Pasaran Utama berkurangan kepada 1.12 bilion saham bernilai RM1.14 bilion daripada 1.82 bilion saham bernilai RM1.34 bilion, semalam.

Waran turut susut kepada 282.36 juta unit bernilai RM51.49 juta daripada 368.32 juta unit bernilai RM58.61 juta, sebelum ini.

Di Pasaran ACE, jumlah dagangan turun kepada 507.42 juta saham bernilai RM162.16 juta daripada 658.30 juta saham bernilai RM192.17 juta, sebelumnya.

Dalam pada itu, kaunter produk dan perkhidmatan pengguna menyumbang sejumlah 122.22 juta saham yang diniagakan di Pasaran Utama manakala produk dan perkhidmatan perindustrian (388.02 juta), pembinaan (33.57 juta), teknologi (141.48 juta), SPAC (sifar), perkhidmatan kewangan (47.67 juta), hartanah (107.95 juta), perladangan (107.95 juta), REIT (7.01 juta), dana/tertutup (3,000), tenaga (54.28 juta), penjagaan kesihatan (67.05 juta), telekomunikasi dan media (99.46 juta), pengangkutan dan logistik (12.46 juta) serta utiliti (14.12 juta).


Hampir 10.4 juta terima dos ketiga

Jumlah penerima dos penggalak vaksin Covid-19 di seluruh negara terus meningkat, menjelang status penerima dua dos Sinovac dan individu berusia 60 tahun ke atas menjadi tidak lengkap pada akhir Februari sekiranya tidak mengambil dos ketiga.

Berdasarkan maklumat laman sesawang Covidnow kendalian Kementerian Kesihatan (KKM) yang dikemas kini pagi ini, seramai 10,399,699 atau 44.4 peratus individu berkenaan telah menerima dos penggalak masing-masing, sehingga semalam.

Program pemberian dos penggalak bagi meningkatkan keberkesanan vaksin yang telah diterima dilancarkan pada 13 Oktober lalu, dengan semalam sahaja sebanyak 160,310 dos telah diberikan.

Sementara itu, jumlah individu dewasa yang lengkap divaksinasi pula mencecah 22,914,736 atau 97.9 peratus, manakala 23,192,052 atau 99.1 peratus lagi menerima sekurang-kurangnya dos pertama daripada vaksin dua dos atau vaksin dos tunggal.

Bagi remaja pula, seramai 5,643,158 individu berusia 12 hingga 17 tahun telah menerima suntikan pertama dan kedua masing-masing.

Daripada jumlah itu, seramai 2,779,564 atau 88.3 peratus telah lengkap divaksinasi, sementara 2,863,594 atau 91.0 peratus menerima sekurang-kurangnya satu dos.

Keseluruhannya, menurut KKM, lebih 61.94 juta dos telah diberikan sejak Program Imunisasi Covid-19 Kebangsaan (PICK) dilancarkan pada 24 Februari 2021 lalu.

Daripada jumlah itu seramai 25,694,300 atau 78.7 peratus populasi Malaysia telah lengkap divaksinasi, dan 26,055,646 atau 79.8 peratus lagi menerima sekurang-kurangnya satu dos.


Video tular ribuan masuki Malaysia melalui CIQ Johor Bahru palsu: Polis

Video tular yang menunjukkan ribuan orang memasuki negara ini melalui Kompleks Kastam, Imigresen dan Kuarantin (CIQ) Bangunan Sultan Iskandar (BSI) di Johor Bahru, adalah palsu.

Ketua Polis Daerah Johor Bahru Selatan, Asisten Komisioner Raub Selamat berkata, video berdurasi 17 saat yang tular di media sosial itu tidak diambil pada Khamis (17 November 2022) seperti yang didakwa.

“Tiada peningkatan mendadak atau luar biasa dalam bilangan kemasukan di CIQ pada Khamis.

“Video itu dipercayai rakaman lama yang dimainkan semula,” katanya dalam satu kenyataan hari ini menurut TheStar.

Beliau menambah, jumlah orang yang memasuki Malaysia tidak lebih daripada 2,000 pada Khamis.

“Kami menggesa orang ramai supaya berhenti menyebarkan video berkenaan yang boleh menimbulkan keresahan kepada orang lain,” katanya.

Terdahulu, video orang ramai yang memasuki CIQ tular di media sosial, menunjukkan terdapat sebilangan besar rakyat Malaysia pulang dari Singapura untuk mengundi bagi Pilihan Raya Umum Ke-15 (PRU-15).

Sebelum ini, Suruhanjaya Pilihan Raya (SPR) menetapkan Sabtu ini (19 November 2022) sebagai hari mengundi PRU-15.

Seramai 21,173,638 pemilih layak membuang undi dalam PRU-15 kali ini.


Kerajaan kaji tetapkan harga siling minyak masak botol 5kg

Kementerian Perdagangan Dalam Negeri dan Hal Ehwal Pengguna (KPDNHEP) mengkaji kemungkinan menetapkan harga siling minyak masak botol lima kilogram (kg) mengikut harga pasaran semasa.

Timbalan Menterinya, Datuk Rosol Wahid berkata perbincangan mengenai harga siling itu akan diadakan bersama Kementerian Perusahaan Perladangan dan Komoditi serta Kementerian Kewangan, Rabu ini.

“Mesyuarat akan membincangkan bagaimana hendak mengatasi masalah kenaikan harga minyak masak.

“Keputusan itu penetapan harga siling minyak masak, kita akan tengok dalam mesyuarat nanti,” katanya mengulas kenaikan harga minyak masak dalam botol 5kg yang terlalu tinggi sejak kebelakangan ini.

Beliau menjelaskan harga minyak masak 5kg meningkat susulan kenaikan harga minyak sawit mentah sekarang ini.

Pada masa sama Rosol membidas dakwaan seorang wakil rakyat pembangkang bahawa minyak masak sekilogram yang diberi subsidi oleh kerajaan adalah minyak kitar semula.

“Kerajaan menyediakan kuota sebanyak 60,000 metrik tan minyak masak sekilogram bersubsidi sebulan untuk seluruh negara dan jumlah dijangka mencukupi memandangkan kadar purata penggunaan minyak masak sekeluarga adalah 1.8 kilogram sebulan,” katanya.

Rosol berkata beliau bimbang sekiranya terdapat peniaga yang akan mengambil kesempatan terhadap subsidi minyak masak dan sehubungan itu, pegawai KPDNHEP akan sentiasa turun padang bagi melakukan pemantauan.

Katanya sejak 13 Mei tahun lepas hingga kini, KPDNHEP sudah memeriksa 590,876 premis perniagaan termasuk stesen minyak, restoran, pasar raya dan pusat beli-belah serta mengeluarkan 346 kompaun bernilai RM1.091 juta kerana tidak mematuhi SOP ditetapkan.


Kerajaan ala Mageran seperti syor Tun M jejas pelabur

Penubuhan Majlis Gerakan Negara (Mageran) seperti dicadangkan bekas Perdana Menteri, Tun Dr Mahathir Mohamad ketika pertemuannya dengan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah semalam, dilihat tidak relevan serta tidak ‘kena pada masanya’.

Penganalisis politik, Prof Madya Dr Awang Azman Awang Pawi berkata, cadangan ini bermakna darurat perlu disambung lagi dan ia akan memberi kesan kepada negara terutama kepercayaan pelabur asing.

“Cadangan untuk Mageran ini juga bermakna darurat perlu disambung sedangkan jika darurat disambung maka pelabur asing kurang yakin untuk melabur apabila mereka melihat negara kurang stabil dan bimbang perjanjian perdagangan tak sah dan sebagainya.

“Idea ini juga seolah-olah cuba untuk menutup demokrasi khususnya apabila Parlimen ditutup sedangkan mandat rakyat diabaikan,” katanya kepada Agenda Daily.

Beliau berkata demikian ketika diminta mengulas penolakan UMNO dan Pakatan Harapan (PH) terhadap cadangan Dr Mahathir, sebaliknya kedua-dua pihak mendesak sidang Parlimen dibuka bagi membincangkan isu berhubung langkah menangani pandemik Covid-19 dan membantu rakyat.

Terdahulu, Dr Mahathir ketika menghadap Yang di-Pertuan Agong mencadangkan penubuhan satu pasukan khas seperti yang pernah diguna pakai pada 1969 bagi menangani krisis yang melanda negara ketika ini.

Mengulas lanjut, Dr Awang Azman yang juga pensyarah Universiti Malaya berkata, cadangan itu juga dilihat cubaan Dr Mahathir untuk kembali berkuasa dan memimpin negara ini.

“Ia juga cubaan untuk menyekat pengaruh Presiden PKR Datuk Seri Anwar Ibrahim yang dilihat semakin meluas ketika ini,” katanya.

Katanya, jika cadangan ini direalisasikan ia juga akan menutup ruang untuk membentuk kerajaan peralihan selepas darurat yang dijangka tamat Ogos ini.

“Sepatutnya sebuah pembentukan kerajaan lebih stabil perlu ada selepas darurat tamat seawal Ogos dan melibatkan pelbagai parti sebagai kerajaan peralihan sehingga penggal Parlimen tamat 2023,” katanya.

Sementara penganalisis Politik Universiti Sains Malaysia (USM) Prof Dr Sivamurugan Pandian berkata, keadaan politik pada masa ini tidak sama situasinya ketika tahun 1969.

“Mageran 1969 berbeza dengan sekarang, barangkali keutamaan adalah membuka Parlimen dan tidak dilanjutkan darurat,” katanya.

Jelasnya lagi, tumpuan Tuanku ketika ini adalah berhubung beberapa perkara terutamanya melibatkan isu kesejahteraan rakyat.

“Bagi saya fokus Tuanku ketika ini adalah isu pembukaan Parlimen; Isu berkaitan darurat sama ada perlu dihentikan atau dilanjutkan; isu pemberian vaskin dan tidak lupa juga isu berkaitan Pilihan Raya Umum (PRU),” katanya.

Dalam pada itu, penganalisis politik Universiti Kebangsaan Malaysia (UKM) Prof Madya Dr Salawati Mat Basir berpandangan penubuhan kerajaan ala Mageran memberi impak negatif terhadap pandangan masyarakat luar terhadap Malaysia.

“Sudah pasti mereka tolak sebab seolah-olah menampakkan tiada jalan keluar politik dan menyebabkan pandangan rendah masyarakat malaysia dan antarabangsa kepada sistem politik malaysia. Mageran dilihat menampakkan sisi negatif politik malaysia,” katanya.


Putrajaya pertimbang kaedah terbaik untuk buka sidang Parlimen

Kaedah yang selamat dan efisien sama ada secara fizikal atau hibrid sedang dipertimbangkan pihak kerajaan sebelum sidang Parlimen boleh dibuka, kata Datuk Seri Takiyuddin Hassan.

Menteri di Jabatan Perdana Menteri (Parlimen dan Undang-Undang) berkata beberapa persidangan secara hibrid antara salah pilihan yang mungkin akan dilaksanakan memandangkan pendekatan sama tersebut sudah dijalankan dalam mesyuarat kerajaan dan ia terpulang kepada Yang Dipertua Dewan Rakyat untuk membuat keputusan sewajarnya.

“Speaker menyebut persidangan Parlimen secara hibrid adalah satu opsyen iaitu kalau sekiranya Parlimen tidak boleh diadakan secara fizikal maka opsyennya adalah hibrid.

“Maksud hibrid sebahagian bersidang secara fizikal dalam jumlah tertentu dan yang lain hadir secara maya, dalam talian. Sekarang pun banyak mesyuarat termasuk mesyuarat Kabinet diadakan secara dalam talian.

“Jadi, pihak Parlimen yang mencadangkan pada kerajaan kalau tidak boleh dibuat secara fizikal dan jika kerajaan putuskan untuk mengadakan Parlimen, pilihannya adalah hibrid,” katanya lapor Bernama.

Mengulas lanjut, Takiyuddin berkata Putrajaya akan mengumumkan tarikh yang sesuai untuk memanggil sidang Parlimen selepas menerima cadangan dan pendapat Peguam Negara memandangkan negara masih lagi berada dalam tempoh Darurat.

Beliau berkata kemudian, Perdana Menteri Tan Sri Muhyiddin Yassin akan memaklumkan perkara tersebut kepada Yang Dipertua Dewan Rakyat.

Katanya selepas itu, Yang Dipertua Dewan Rakyat akan mengeluarkan notis 28 hari kepada Ahli-ahli Parlimen, seperti ditetapkan dalam peraturan.

“Ketika ini, notis belum dikeluarkan kerana di bawah Ordinan Darurat Parlimen tidak boleh bersidang. Selepas Proklamasi Darurat ditamatkan barulah boleh dikeluarkan notis, sekiranya Parlimen hendak bersidang.

“Maknanya tidak lebih dari 1 Ogos…1 Ogos nanti Proklamasi Darurat tamat, barulah undang-undang yang berkaitan memanggil Parlimen berkuat kuasa semula,” katanya lagi.

Terdahulu, Takiyuddin melakukan tinjauan di pusat pemberian vaksin (PPV) Covid-19 di Dewan Perniagaan Cina Kelantan hari ini.


100 hari tadbir kerajaan PH-BN masih gagal atasi masalah rakyat

Kerajaan Pakatan Harapan-Barisan Nasional (PH-BN) tidak menunjukkan kesungguhan untuk melakukan satu perubahan reformasi yang menyerlah dalam merungkai setiap permasalahan rakyat, terutama dalam menangani kos sara hidup serta peluang pekerjaan.

Ahli Parlimen Gabungan Parti Sarawak (GPS) Puncak Borneo, Datuk Willie Mongin berkata kerajaan dan barisan Kabinet dipimpin Perdana Menteri Datuk Seri Ibrahim Anwar sewajarnya merangka strategi segera dan menyusun semula apa yang perlu dilakukan dalam menangani permasalahan rakyat.

“Kita perlu merungkai setiap permasalahan dan juga kita perlu susun semula apa yang perlu kita beri penekanan.

“Rakyat di bawah terkesan dengan kos sara hidup yang meningkat dengan mendadak dan juga kita melihat peluang pekerjaan walaupun ketika ini kadar pengangguran dikatakan telah menurun tetapi rakyat tidak merasakannya.

“Jadi ada perlunya kita melakukan satu strategi formula yang ada supaya kita membantu dua perkara utama pertama, kos sara hidup meningkat dan peluang pekerjaan kepada generasi muda,” katanya lapor Awani berhubung 100 hari pentadbiran kerajaan Anwar.

Malah menurutnya, beliau juga tidak melihat kerajaan Malaysia Madani ini mempunyai pelan pembangunan yang konkrit sebagai hala tuju membangunkan semula negara.

Kata beliau, kerajaan perlu melihat cara dan penyampaian baharu untuk mendapat sumber pendapatan negara memandangkan rizab negara dipercayai hanya boleh bertahan dalam tempoh enam hingga tujuh bulan sahaja.

Cadang Willie, kerajaan boleh menggerakkan aktiviti pertanian secara besar-besaran selain sektor industri dengan membawa kepada teknologi baharu yang boleh dijadikan sumber pendapatan negara yang baharu.

“Kita tidak boleh bergantung kepada sumber pendapatan cukai mahupun minyak dan gas kerana kita dalam keadaan dinamik yang boleh berubah. Kita perlu bersedia melibat sumber pendapatan baharu buat Malaysia,” katanya.

Sementara itu, Ahli Parlimen Kudat (Bebas), Datuk Verdon Bahanda pula menggesa kerajaan PH-BN serta Kabinetnya memberi fokus yang lebih dalam membawa keluar Sabah daripada kepompong kemiskinan dan kemunduran.

“Perdana Menteri dan barisan Kabinetnya perlu melakukan anjakan paradigma bagi mengatasi masalah itu pada penggal ini.

“Harapan saya adalah supaya fokus-fokus itu lebih menjurus kepada keberhasilan di tempat-tempat tertentu. Misalnya di Kudat saya telah mengemukakan cadangan berkenaan dengan penubuhan Kudat Banggi Development Authority (KUBDA) yang mana ini akan merealisasikan impian kita untuk mendapatkan satu kawasan penggazetan Banggi sebagai Zon Bebas Cukai.

“Usaha-usaha sebegini perlu kita tingkatkan sebab dalam usaha mengubah nasib rakyat di Kudat daripada daerah mundur kepada daerah yang maju,” katanya.


Apa Anwar patut buat minggu depan: Berhenti ‘witch hunting’

Hari ini (semalam, 6 Disember 2022) Perdana Menteri dalam twitternya kata, setelah diteliti sebahagian besar daripada RM600 bilion yang didakwa diseleweng itu ialah wang KWSP dan moratorium bank. Namun, katanya lagi ada beberapa puluh bilion yang lain yang menunjukkan ada pelanggaran peraturan.

Saya percaya, hari ini Perdana Menteri telah mendapat taklimat terperinci daripada MOF mengenai peruntukan dan perbelanjaan pakej-pakej rangsangan ekonomi bernilai RM530 bilion, bukan RM600 bilion. Maklumat yang sama jugalah yang dibentangkan kepada Tan Sri Muhyiddin semasa beliau menjadi Perdana Menteri dulu.

Sebagai Ketua Setiausaha Sulit Kepada Perdana Menteri pada masa itu, saya pun diberikan taklimat yang sama. Jadi, kita sesama kita tak boleh bohong Dato’ Seri. Maklumat yang Dato’ Seri ada, saya pun ada.

Jadi saya percaya dalam masa beberapa hari lagi Dato’ Seri akan kata sebenarnya bukan puluhan billion, hanya beberapa juta sahaja daripada pakej-pakej rangsangan ekonomi itu yang melibatkan perolehan kerajaan. MOF telah teliti kaedah perolehan tersebut dan didapati tiada sebarang pelanggaran prosedur dibuat oleh pentadbiran dahulu.

Ini jangkaan saya berdasarkan maklumat yang saya pernah terima dahulu, dan saya pasti maklumat yang sama jugalah ditaklimatkan kepada Dato’ Seri oleh pegawai-pegawai MOF. Takkan dulu lain, sekarang lain. Goverment doesn’t work that way Dato’ Seri. Politicians may be.

Jadi, mulai hari ini, macai-macai tolonglah berhenti cakap pasal 600 bilion ini.

Saya ada sedikit nasihat nak disampaikan kepada Dato’ Seri. Ini mungkin “unsolicited advice” tapi saya nak sampaikan jugalah.

Dato’ Seri telah berada dalam pembangkang selama 24 tahun. Jawatan terakhir Dato’ Seri dalam kerajaan ialah Timbalan Perdana Menteri dan Menteri Kewangan sebelum dipecat pada bulan September 1998.

Saya ingat bulan September ini kerana sebulan selepas itu saya mendirikan rumahtangga dengan isteri saya yang tercinta.

Saya pun pada masa itu sokong Dato’ Seri. Saya berarak di Dataran Merdeka dengan kawan-kawan dan hadap FRU sebab marah Dato’ Seri dipecat oleh Tun Mahathir.

Tak mengapalah, itu sejarah.

Jadi saya faham Dato’ Seri mungkin ambil sedikit masa untuk menyesuaikan diri sebagai Perdana Menteri. Pembawaan Dato’ Seri sejak beberapa hari ini kelihatan masih seperti Ketua Pembangkang. That’s okay.

Tapi jangan lama-lama. Rakyat tak boleh tunggu lama. Mulai munggu depan, Dato’ Seri mesti kelihatan seperti Perdana Menteri yang sebenar. Apa yang Dato’ Seri patut buat minggu depan?

1. Hari Isnin minggu depan, seeloknya Dato’ Seri mempengerusikan mesyuarat Majlis Tindakan Ekonomi. Dapatkan petunjuk-petunjuk terkini ekonomi semasa daripada MOF, Bank Negara dan mungkin juga DOSM. Selain itu, Dato’ Seri boleh minta beberapa kertas dibentangkan mengenai “way forward” ekonomi Malaysia, khususunya dalam menghadapi kemungkinan pertumbuhan ekonomi dunia yang lebih perlahan tahun hadapan. Jadikan MTE sebagai mesyuarat mingguan.

2. Sebelum itu, Dato’ Seri umumkan keanggotaan Majlis Tindakan Ekonomi yang terdiri daripada Menteri-Menteri berkaitan ekonomi, wakil-wakil agensi kerajaan dan pakar-pakar ekonomi yang mewakili industri dan cendakiawan. Keep it small. Jangan ramai-ramai. Kalau ramai nanti banyak sangat pandangan yang macam-macam, Dato’ Seri pun pening nak dengar yang mana satu.

3. Dato’ Seri juga boleh pengerusikan mesyuarat National Cost of Living Council (NACOL). Hari tu Dato’ Seri minta pegawai kerajaan sediakan cadangan. Sekarang kebinet dah dibentuk, biarlah Menteri yang berkaitan bincang dengan pegawai apa yang nak dibentang kepada NACOL. Sudah pasti Menteri-Menteri yang dilantik oleh Dato’ Seri mempunyai idea-idea yang bernas untuk mengatasi masalah kos sara hidup rakyat. Mereka juga boleh lihat janji-janji dalam manifesto PH (dan juga BN barangkali) mengenai cara-cara untuk tangani isu kos sara hidup.

4. Jangan lupa Bajet 2023. Takkan Dato’ Seri nak terima saja Bajet BN yang dibentangkan dulu? Jadi, minggu depan Dato’ Seri sebagai Menteri Kewangan buatlah kenyataan sedikit mengenai teras-teras utama Bajet 2023 kerajaan Dato’ Seri supaya rakyat tahu Dato’ Seri tahu apa yang nak dibuat.

5. Dalam mesyuarat Kabinet minggu depan, Dato’ Seri nasihatlah Menteri-Menteri jangan jawab telefon masa buat PC. Malu. Sekalipun panggilan tu dari PMO, tunggulah PC tu selesai dulu. Yang telefon pun pegawai PMO saja. Bukan Dato’ Seri. Imej sebagai Menteri kena jaga.

Akhir sekali, Dato’ Seri berhentilah “witch hunting”. Jika perlu, bagi standing instruction kepada KSN dan KP SPRM supaya kaji kontrak-kontrak yang dianugerahkan oleh pentadbiran dahulu. Bagi masa 2 minggu. Jika ada yang meragukan, biar SPRM siasat.

Yang penting, Dato’ Seri jangan campur urusan siasatan dan seeloknya, Dato’ Seri jangan buat apa-apa kenyataan pun. Serah kepada KP SPRM. Bukan apa, kalau Dato’ Seri banyak buat kenyataan jadilah macam sekarang ni. Mula-mula 600 bilion, lepas tu puluhan bilion, kemudian 7 bilion. Ada kenyataan pasal dana politik daripada syarikat judi pula dan macam-macam lagi.

Menteri Dalam Negeri Dato’ Seri pula kata akan bincang dengan IGP pasal 600 bilion. Apa kena mengena IGP dengan 600 bilion tu? Dato’ Seri pun dah cakap bukan 600 bilion.

Nanti orang akan kata apa Perdana Menteri ni? Macam caca merba dan Dato’ Seri ada “personal vendetta”. Ini tak baik untuk imej Dato’ Seri sebagai PM. You must not only be impartial, but must be seen to be impartial. Kalau tidak nanti katakan ada pendakwaan, na’uzubillah, orang akan kata ianya politically motivated dan selective prosecution. Kan tak elok tu?

Itu sajalah yang saya nak cakap. Saya tak nak cakap lebih-lebih nanti orang kata saya nak memandai pula.

Sekianlah sahaja “unsolicited advice” saya. Kita tengok minggu depan macamana.

Selamat menjalankan amanah dan berkhidmatlah untuk negara.

Datuk Dr Marzuki Mohamad
Bekas Ketua Setiausaha Sulit Kanan Perdana Menteri Kelapan.

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Takkan UMNO nak khianat sokong Anwar dan DAP, ini benda gila: Zahidi

Seorang Ahli Majlis Tertinggi (MT), Datuk Zahidi Zainul Abidin menyifatkan tindakan menarik sokongan daripada kerajaan Perikatan Nasional (PN) adalah keputusan gila kerana ia merupakan satu pengkhianatan kepada rakan parti, Bersatu dan PAS.

Zahidi berkata sekiranya pengkhianatan tersebut dibenarkan berlaku ia akan mengakibatkan Ketua Pembangkang Datuk Seri Anwar Ibrahim dan DAP akan kembali menguasai kerajaan, ia pastinya akan merugikan parti.

“UMNO tidak mahu mengkhianati persepakatan yang dibuat dengan parti lain. Jadi wala’ ni kita sokong dulu, kita setuju awal. Tapi nak tarik sekarang kita khianat.

“Ini kerana kalau kita tarik, yang memerintah adalah DAP dan Anwar. Jadi dimana tidak wala’nya? Wala nak suruh sokong Anwar? Ini satu benda gila,” katanya pada satu sidang media hari ini selepas menerima memorandum daripada beberapa wakil pertubuhan bukan kerajaan.

Zahidi menolak pendirian UMNO yang mendesak Perdana Menteri Tan Sri Muhyiddin Yassin meletak jawatan.

Presiden UMNO Datuk Seri Ahmad Zahid Hamidi bersama rakannya, Datuk Seri Najib Razak dan Ahli Parlimen Gua Musang Tengku Razaleigh Hamzah antara yang tidak menyokong kerajaan PN.

Tambahnya lagi, terdapat perbincangan yang sedang berlangsung untuk menambah lagi sokongan dalam kalangan Ahli-ahli Parlimen (MP) dan rundingan sedang berjalan ketika ini.

“Yang menyokong kerajaan PN adalah 40 orang. Dan kita sedang negotiate lagi, satu dah keluar iaitu Ku Li (Tengku Razaleigh Hamzah).

“Tiga lagi (Ahli Parlimen) dari PKR… saya tak tahu siapa tapi bertambah termasuk Datuk Seri Xavier Jayakumar dan sebagainya.

“(Jadi) ada pertambahan, tiada pengurangan. Kurang satu dua, tapi kita tengah berbincang, kalau boleh Presiden UMNO sokonglah,” katanya lagi


Mat Maslan demam ke, siapa melutut kepada DAP di Melaka?

Setiausaha Agung UMNO Datuk Seri Ahmad Maslan sepatutnya mencermin dirinya kerana sering melempar tuduhan tidak berasas terhadap Perikatan Nasional (PN), sehingga isu kemelut di Melaka pun masih menyalahkan Bersatu.

Ketua Penerangan Bersatu, Datuk Wan Saiful Wan Jan berkata faktanya krisis di Melaka berpunca akibat perebutan kuasa sesama pemimpin UMNO di negeri tersebut, malah pemimpin UMNO juga yang melutut kepada DAP sehingga sanggup berunding dengan parti pembangkang meminta sokongan.

“Apa demam Ahmad Maslan ini? Kenapa tidak bercakap mengenai UMNO sebagai perosak kerajaan? Atau UMNO sebagai penolak perpaduan Melayu?

“Yang merayu sokongan DAP ialah UMNO, yang paksa pembubaran DUN Melaka ialah UMNO, yang bergaduh mengenai kontrak pasir ialah UMNO dan yang menjatuhkan Ketua Menteri UMNO ialah UMNO. Ini paling pelik,” katanya dalam kenyataan di Facebook hari ini.

Beliau menasihati Ahmad supaya menumpukan kepada masalah perpecahan dalaman UMNO sehingga menjadi punca krisis politik Melaka, malah diperingkat pusat terserlah pergaduhan sesama pemimpin atasan UMNO yang berebut kuasa.

“Agenda kami ialah kerajaan prihatin yang berintegriti, takkan dengan agenda ini pun tidak boleh setuju untuk duduk sekali? Lebih baik Ahmad Maslan tumpukan kepada masalah perpecahan UMNO dan jangan sibuk mengenai Bersatu,” katanya lagi.

Ahmad terdahulu mendakwa Bersatu menjadi pemecah undi kerana penubuhan parti itu merupakan serpihan UMNO.

Pilihan Raya Negeri (PRN) Melaka diadakan susulan tumbangnya kerajaan negeri pimpinan UMNO setelah empat ADUN, termasuk dua daripada parti itu, menarik sokongan terhadap Ketua Menteri Melaka Datuk Seri Sulaiman Md Ali.

Empat ADUN berkenaan ialah Datuk Seri Idris Haron (UMNO-Sungai Udang); Datuk Nor Azman Hassan (UMNO-Pantai Kundor); Datuk Norhizam Hasan Baktee (Bebas-Pengkalan Batu); dan Datuk Noor Effandi Ahmad (Bersatu-Teluk Mas).

Pada Pilihan Raya Umum Ke-14, UMNO hanya memenangi 13 kerusi Dewan Undangan Negeri (DUN) Melaka, Bersatu yang ketika itu bersama PH menang dua kerusi DUN, manakala PAS gagal merebut sebarang kerusi DUN.

Suruhanjaya Pilihan Raya (SPR) menetapkan tarikh mengundi PRN Melaka pada 20 November manakala penamaan calon pada 8 November dan undi awal, 16 November.


Rafizi tak profesional serang, ugut penjawat awam, kata CUEPACS

Kongres Kesatuan Pekerja-Pekerja Di Dalam Perkhidmatan Awam (CUEPACS) membidas tindakan calon Pakatan Harapan Parlimen Pandan Rafizi Ramli yang menggunakan modal bersifat menyerang atau mengugut penjawat awam ketika berkempen pada Pilihan Raya Umum Ke-15 (PRU-15).

Perbuatan mengugut akan mengambil tindakan kepada penjawat awam tertentu sekiranya mempunyai kuasa kelak adalah tidak wajar dan tidak profesional, kata Presiden CUEPACS, Datuk Adnan Mat dalam kenyataan hari ini sebagai mengulas serangan Timbalan Presiden PKR itu terhadap penjawat awam.

Sebelum ini, Suruhanjaya Pencegahan Rasuah Malaysia (SPRM) merampas beberapa dokumen di pejabat milik Rafizi – Invoke Solutions Sdn Bhd – susulan perisytiharan aset bersih dibuatnya sebanyak RM18,851,350 setakat 31 Oktober tahun ini.

Berang dengan tindakan SPRM itu, Rafizi dilaporkan memberi amaran kepada Ketua Pesuruhjaya SPRM Tan Sri Azam Baki bahawa Pakatan Harapan (PH) akan “mencarinya” pula berhubung skandal pegangan sahamnya sebelum ini jika gabungan itu menang PRU-15.

Bercakap pada Ceramah Mega PH di Johor Bahru malam tadi, Rafizi berkata SPRM mesti berdepan dengan mahkamah terlebih dahulu berhubung serbuan ke atas syarikatnya, Invoke Solutions Sdn Bhd.

Mengulas lanjut, Adnan mengingatkan semua pihak bahawa setiap tindakan yang dilakukan penjawat awam adalah berlandaskan undang-undang dan semangat profesionalisme yang tinggi tanpa mengambil kira soal politik kepartian.

“Seharusnya calon atau ahli politik yang berkempen sepanjang pilihan raya tidak keterlaluan menyerang perkhidmatan awam. CUEPACS memahami terdapat ahli politik yang tidak dapat mengawal emosi ketika berkempen, apatah lagi di hadapan ribuan penyokong masing-masing.

“Namun, perkara itu tidak menghalalkan serangan atau ugutan secara terbuka terhadap penjawat awam dilakukan,” katanya sambil mempersoalkan niat di sebalik tindakan Rafizi serta serangan secara terbuka yang dilakukan.

Ini kerana, katanya, pihaknya difahamkan SPRM tidak pernah mendedahkan pegawai mereka melakukan serbuan ke pejabat milik mana-mana ahli politik dalam tempoh berkempen ini.

“Perkara itu hanya diketahui umum apabila ahli politik terbabit yang mendedahkannya melalui ceramah. Justeru, dalam tempoh kempen yang hanya berbaki sedikit masa lagi ini CUEPACS berharap semua pihak menghormati satu sama lain.

“Keharmonian antara ahli politik dan perkhidmatan awam amat penting kerana kedua-dua pihak seharusnya bekerjasama untuk memberi perkhidmatan terbaik kepada rakyat,” katanya.


Pengarah sabotaj air berdepan SOSMA dibenar ikat jamin

Seorang pengarah syarikat yang menghadapi pertuduhan melakukan sabotaj dengan mendatangkan kemudaratan kepada perkhidmatan air di negeri Selangor melibatkan Akta Kesalahan Keselamatan (Langkah-Langkah Khas) 2012 (SOSMA), dibenar diikat jamin RM50,000 oleh Mahkamah Rayuan hari ini.

Dalam keputusan majoriti 2-1, panel hakim Mahkamah Rayuan yang diketuai Datuk Azizah Nawawi membenarkan Lim Kian Aik, 43, diikat jamin sementara menunggu perbicaraannya di Mahkamah Tinggi, lapor Bernama hari ini.

Keputusan majoriti oleh Hakim Azizah dan Datuk Supang Lian yang membenarkan permohonan Lim untuk diikat jamin selepas memutuskan Lim tertakluk di bawah Seksyen 13(2) (c) SOSMA yang memperuntukkan ikat jamin boleh diberikan kepada tertuduh yang sakit. Hakim Datuk Ghazali Cha pula menentang keputusan itu.

Hakim Azizah berkata Lim disahkan menderita sindrom koronari akut dan seorang pegawai perubatan dari klinik Penjara Sungai Buloh berpendapat bahawa dia (Lim) berisiko tinggi menderita serangan jantung dan merupakan orang yang sakit dari perspektif perubatan.

Beliau membenarkan Lim, 43, dibebaskan dengan ikat jamin RM50,000 dengan dua penjamin dan mengarahkannya menyerahkan pasport kepada mahkamah serta perlu melaporkan diri ke balai polis terdekat seminggu sekali.

Pada 23 Nov tahun lepas, Lim dan kontraktor R. Nathan, 43, mengaku tidak bersalah di Mahkamah Sesyen Selayang terhadap pertuduhan melakukan sabotaj dengan niat untuk mendatangkan mudarat kepada perkhidmatan air di negeri Selangor di premis No 32, Jalan Velox 2, Taman Velox , Rawang , Gombak di sini antara 2 dan 10 Nov lepas.

Mereka juga menghadapi lima pertuduhan lain mengikut Akta Kualiti Alam Sekeliling 1974 dan Akta Industri Perkhidmatan Air Negara 2006.

Mereka didakwa mengikut Seksyen 124K Kanun Keseksaan dan dibaca bersama Seksyen 34 kanun sama, yang memperuntukkan hukuman penjara seumur hidup, jika sabit kesalahan.

Memandangkan tertuduh didakwa mengikut Seksyen 124K Kanun Keseksaan yang mengguna pakai prosedur SOSMA, pihak pendakwaan tidak menawarkan jaminan terhadap kedua-kedua tertuduh.

Dalam prosiding di Mahkamah Rayuan hari ini, Lim yang diwakili peguam Wan Kok Cheong berhujah bahawa anak guamnya yang telah ditahan di Penjara Sungai Buloh hampir enam bulan, menderita sindrom koronari akut dan perlu diberi ubat secara teratur dan akses berjumpa doktor.

Wan turut membentangkan laporan perubatan oleh Institut Jantung Negara (IJN) mengenai keadaan perubatan Lim.

Beliau berkata kes Lim telah dipindahkan ke Mahkamah Tinggi dan mahkamah menetapkan 23 April untuk pengurusan kes.

Timbalan Pendakwa Raya (TPR) Muhammad Azmi Mashud yang dibantu TPR Mohd Zain Ibrahim, berhujah permohonan ikat jamin Lim harus difailkan di Mahkamah Tinggi Kuala Lumpur kerana kes itu telah dipindahkan ke mahkamah itu.

Wan memberitahu pemberita keluarga Lim akan membayar ikat jamin itu.


Rafizi hanya beri ‘formula sampah’, tsunami hijau terus membesar

Menteri Besar Kedah Datuk Seri Muhammad Sanusi Md Nor mengingatkan Menteri Ekonomi kerajaan PH-UMNO Rafizi Ramli bahawa jika dia merasakan sangat bijak, jangan pula dianggap orang lain bodoh.

Beliau juga mengingatkan Timbalan Presiden PKR itu bahawa sekarang ini adalah tahun 2023 dan pengundi tidak lagi bergantung kepada ‘cakap kosong’ sahaja, sebaliknya adalah zaman orang menilai kerja dan prestasi.

Beliau turut menyindir Rafizi yang banyak memberikan ‘statistik kosong’ dan retorik terhadap beberapa isu yang dihadapi rakyat.

Untuk rekod, Rafizi adalah antara pengamal ‘politik persepsi’ yang kerap menimbulkan keraguan dalam kalangan masyarakat terhadap tuduhan-tuduhan tidak berasasnya.

“Prestasi PH sudah dilihat selama 22 bulan selepas PRU-14, prestasi BN pula seluruh rakyat sudah sedia maklum. Jika telur dan ayam pun mereka gagal uruskan, apatah lagi harga minyak yang sentiasa dijanjikan akan diturunkan tapi tak turun-turun.

“Rafizi akan jadi punca utama Pakatan Harapan (PH) dan BN dihukum pada PRN di enam negeri dan PRU-16 nanti. Mereka sedang ditertawakan orang tapi mereka tidak sedar,” kata Pengarah Pilihan Raya PAS itu dalam kenyataan di Facebook beliau hari ini (15 Januari 2023).

Beliau berkata demikian sebagai mengulas tuduhan Rafizi bahawa PAS menang besar pada PRU-15 lalu kerana retorik perkauman dan menggunakan politik wang.

Muhammad Sanusi berkata Rafizi seolah-olah menganggap pengundi pada PRU-15 2022 tidak bijak, tidak tahu membuat penilaian, sentiasa membuat pilihan yang salah dan sangat teruja dengan wang rasuah pilihan raya.

“Tidak ada sesiapa pun yang menolak PH dan BN dalam PRU-15 kerana disogok wang dan diberi jamuan mewah percuma.

“PAS memang ‘parti tin Milo’ – bukan seperti mereka yang ditaja oleh taukeh-taukeh besar, hingga ke sana sini berkempen mampu naik helikopter,” katanya merujuk tindakan Pengerusi PH Datuk Seri Anwar Ibrahim ketika kempen PRU lalu.

Katanya calon Presiden Amerika Syarikat adalah contoh manusia atas planet ini yang ada kemampuan seperti itu.

“Tuduhan Rafizi itu juga seumpama menuduh pengundi Malaysia terlalu naif- secara terang dia telah menghina pengundi. Raja politik wang selama ini, yang Rafizi sendiri sering ulang sebut dalam ceramahnya sebelum ini, kini dia sedang bersekedudukan dengan mereka itu.

“Takkan tak tahu pula selepas dapat peluang menjadi menteri? Bagi Rafizi, dia dan PH tidak pernah salah, perfect dan sentiasa benar dalam semua hal.

“Ironinya, kebencian para pengundi kepada ‘formula sampah yang tidak pernah berjaya’, ucapan bernada bongkak, memandang rendah orang lain, perasan bijak, membina persepsi dengan menipu, menghina dan mencela dalam ‘bahasa baku’ – telah mendorong para pengundi memberikan mereka pengajaran dalam PRU-15.

“Pengundi tidak lagi mampu berpegang kepada ‘politik persepsi’ yang dibina oleh Rafizi daripada kaedah lapuk itu,” jelas Muhammad Sanusi lagi.

Sehubungan itu, beliau mengingatkan bahawa ‘tsunami hijau’ orang Melayu pada PRU-15 lalu akan terus membesar dari sehari ke sehari setiap kali Rafizi membuka mulut besarnya.

“Orang ramai sudah tahu prestasi sebenar beliau di sebalik ucapan-ucapan kempen PRU-15 yang kini memakan diri sendiri. Saya sebetulnya sangat berharap dia terus bercakap seperti itu.

“Kalau dia (Rafizi) rasa dia sangat bijak, dia juga perlu sedar orang lain juga tidak bodoh,” katanya.


Gladys Berejiklian letak jawatan KM New South Wales

Ketua Menteri New South Wales (NSW), Gladys Berejiklian meletak jawatan hari ini susulan kenyataan pemantau rasuah berkata mereka sedang menyiasat sama ada beliau terbabit dalam apa yang didakwa sebagai tingkah laku yang ‘menimbulkan atau melanggar kepercayaan umum’.

Peletakan jawatan secara mengejut itu menyusul tatkala negeri itu – dengan sektor ekonomi terbesar di Australia melebihi Singapura, Thailand atau Malaysia – sedang berusaha memerangi penularan terburuk Covid-19.

NSW sedang bersiap sedia untuk mengakhiri perintah sekatan dan penutupan selama berbulan-bulan ketika Australia bersetuju membuka semula sempadan antarabangsa pada November.

Berejiklian mengatakan bahawa masalah yang disiasat adalah ‘isu sejarah’, tetapi beliau terpaksa berundur kerana siasatan akan mengambil masa yang panjang.

Saya menyatakan bahawa saya sentiasa bertindak dengan penuh integriti,” katanya dalam sidang media hari ini.

Suruhanjaya Bebas Menentang Rasuah NSW (ICAC) dalam satu kenyataan di laman webnya menyatakan mereka akan mengadakan sesi pendengaran awam sebagai sebahagian daripada siasatannya yang sedang berlangsung – Operasi Keppel – pada 18 Oktober ini.

Siasatan itu mendapat maklumat bahawa Berejiklian pernah menjalin hubungan rahsia dengan anggota Dewan Negara yang menjadi fokus penyiasatan rasuah suruhanjaya itu.

“Peletakan jawatan saya tidak sepatutnya berlaku ketika saat terburuk ini, tetapi masanya benar-benar di luar kawalan saya, apabila ICAC membuat keputusan ketika minggu-minggu yang penuh cabaran dalam memerangi Covid-19,” katanya.

Berejiklian yang menjadi Ketua Menteri pada 2017 setiap hari berdepan dengan media untuk mengumumkan kadar jangkitan, kematian dan perintah sekatan berkaitan Covid-19.

Dalam tempoh seminggu terakhir, jumlah jangkitan harian mulai menurun ketika negeri itu mencapai sasaran vaksinasi 70 peratus dan kelonggaran untuk pergerakan dijangka diberikan pertengahan bulan ini. Hari ini, NSW merekodkan 864 kes baharu dan 15 kematian.

Berejiklian adalah Ketua Menteri NSW yang kedua meletak jawatan susulan siasatan ICAC. Pada 2014, Barry O’Farrell juga meletak jawatan
setelah memberikan bukti bahawa dia lupa memberitahu ICAC bahawa dia telah menerima hadiah sebotol wine Grange bernilai AS$3,000. – Agensi


177,900 jawatan kosong bukti prestasi ekonomi kita kukuh

Jumlah jawatan kosong yang bertambah kepada 177,900 pada suku pertama tahun ini menunjukkan prestasi ekonomi negara yang semakin baik, kata Ketua Perangkawan, Datuk Seri Dr Mohd Uzir Mahidin.

Katanya, sektor ekonomi negara mencatatkan 177,900 kekosongan jawatan meningkat 7.2 peratus berbanding suku sama tahun lalu dengan 166,000 kekosongan.

Bagaimanapun beliau berkata, jumlah kekosongan jawatan pada suku pertama tahun ini masih belum mencapai paras normal seperti sebelum krisis yang secara purata merekodkan 200,000 kekosongan jawatan.

“Kadar kekosongan jawatan pada suku tahun ini meningkat 0.2 peratus, berbanding 1.9 peratus pada suku sama tahun lalu,” katanya dalam kenyataan ketika membentangkan laporan Statistik Guna Tenaga Suku Tahun Pertama 2021, hari ini.

Statistik guna tenaga merupakan maklumat penting yang digunakan oleh kerajaan untuk tujuan menganalisis situasi pasaran buruh, menggubal dasar serta merancang, melaksana dan memantau program berkaitan pembangunan modal insan.

Statistik ini juga dapat digunakan oleh ahli akademik, ahli ekonomi, penyelidik dan para pengguna lain dalam kajian berkaitan pasaran buruh.

Katanya, laporan itu membentangkan statistik guna tenaga pada suku tahun pertama 2021 dari perspektif permintaan buruh di Malaysia bagi keseluruhan sektor ekonomi.

“Statistik yang dibentangkan diperoleh daripada data Survei Guna Tenaga Suku Tahunan. Survei ini dilaksanakan ke atas pertubuhan formal dalam sektor swasta menggunakan pensampelan berkebarangkalian,” katanya.

Mengulas lanjut, Dr Mohd Uzir berkata lebih separuh daripada kekosongan jawatan adalah dalam kategori separuh mahir dengan 55.5 peratus atau 98,700 kekosongan, diikuti mahir (23.5 peratus/41,800) dan berkemahiran rendah (21 peratus/37,400).


Menteri jadi K-Pop dan kayuh basikal, apa produk kerajaan madanon ini? soal Sanusi

Barisan menteri Kabinet kerajaan campuran menjadi bahan kritikan terbaharu Datuk Seri Muhammad Sanusi Md Nor yang dilihat gagal menjalankan peranan masing-masing dengan baik.

Pengarah Pilihan Raya Perikatan Nasional (PN) itu menyindir seorang menteri tertinggi dalam kerajaan yang sedang menghadapi kes mahkamah dan diberikan pasportnya semula baru-baru ini yang kini menjadi seperti seorang artis K-Pop dari Korea.

“Tua tu sedar lah diri. Toksahlah pi duk jadi K-Pop lagi, bukan nak muda dah.

“Kalau 70 (umur), kalau hang buang biji mata keluar pun tetap 70 umur hang,”

“….Ingat minta pasport nak pi haji ke nak pi mana ,rupanya pi jadi K-Pop,” katanya semasa berucap dalam ceramah Jelajah Selangor Baharu di Selayang malam tadi.

Sebelum ini, penampilan Timbalan Perdana Menteri , Datuk Seri Ahmad Zahid Hamidi mencetuskan persoalan apabila beliau mengenakan kaca mata hitam ketika hadir untuk beberapa program baru-baru ini dan sedikit perubahan pada wajahnya.

Jelasnya, setakat tujuh bulan lebih kerajaan campuran memerintah, produk menteri yang dihasilkan amat mengecewakan dan tidak mengetahui peranan masing-masing mengendalikan portfolio di kementerian masing-masing.

“Tak ada lagi produk yang kita nampak daripada menteri-menteri yang dibariskan oleh Mandanon ini.

“Produk apa Fahmi Fadzil tak tahu, kayuh gerek (basikal) dalam pejabat. Pusing dua tiga round, gaji 70,000… Lepas itu gempar (ugut) orang hampa komen lebih-lebih, kereta peronda (polis) tunggu depan rumah,” ujarnya lagi.

Selain itu, Menteri Besar Kedah juga mengkritik menteri dalam kerajaan yang berdepan kritikan orang ramai kerana tindakan mereka sendiri, antaranya langkah duduk atas seekor lembu dan tidak mengakui kenaikan harga barang yang sedang dihadapi oleh rakyat ketika ini.


UMNO Terengganu desak tamatkan MN

UMNO didesak menamatkan segera hubungan dengan PAS melalui Muafakat Nasional (MN) setelah parti Islam itu dilihat sudah tidak lagi bernafsu untuk terus bersama memperkuatkan kerjasama berkenaan.

Wakil UMNO Terengganu Bazlan Abd Rahman berkata MN kini hanya tinggal nama gara-gara sukap curang PAS yang berjinak-jinak dengan Bersatu melalui Perikatan Nasional (PN).

Bahkan katanya, ucapan-ucapan daripada pemimpin PAS akhir-akhir ini bersifat seolah-olah UMNO yang menyebabkan retaknya hubungan di dalam MN.

“Manakala kecurangan dan kerana tamak haloba mereka cuba mendapat keuntungan melalui PN tidak pula dijadikan sebagai punca masalah dalam MN,” katanya membahas ucapan dasar Presiden pada Perhimpunan Agung UMNO (PAU) 2021 hari ini, sambil mengimbas semula apa yang berlaku terhadap MN di Terengganu.

Sebab itulah katanya, Pengerusi Badan Perhubungan UMNO Terengganu Datuk Seri Ahmad Said sentiasa konsisten mengingatkan kepada pucuk pimpinan agar berhati-hati dengan helah PAS.

“Kami berhadapan dengan PAS sejak tiga generasi yang lalu. Parut yang ditinggalkan oleh PAS masih dirasai hingga ke anak cucu orang UMNO hari ini. Sejak peristiwa solat dua iman, kafir mengkafir, nikah dua kali, sembelihan tidak boleh dimakan dan segala macam fatwa songsang yang telah dikeluarkan oleh PAS.

“Ketika ini UMNO Terengganu masih menguasai satu pertiga daripada keseluruhan kerusi Dewan Undangan Negeri, tapi dipandang sepi oleh kerajaan negeri pimpinan PAS sepanjang dua tahun melayari Muafakat Nasional di Terengganu. Tiada cerminan sebenar muafakat yang dapat ditunjukkan,” katanya.

Bazlan berkata dalam banyak hal PAS Terengganu langsung tidak mengambil kira keberadaan wakil-wakil rakyat UMNO dan Barisan Nasional (BN) yang dipilih rakyat.

Malah katanya, di setiap kawasan DUN yang diwakili UMNO dan BN, Di situlah juga PAS mewujudkan pentadbirannya sendiri untuk memberi perkhidmatan kepada rakyat.

“Jika sudah bermuafakat, apa perlunya lagi wujud satu pentadbiran lain? Apakah kedudukan wakil rakyat UMNO tidak diiktiraf. Semua ini wujud kerana PAS tidak menganggap UMNO dan BN sebagai sebahagian daripada kerajaan. Jauh sekali untuk mengagihkan jawatan-jawatan di setiap peringkat pentadbiran, malah bajet yang sepatutnya disalurkan kepada wakil rakyat juga dialihkan kepada pentadbiran PAS kawasan tersebut.

“Justeru, apa ertinya kewujudan MN bahkan pemimpin nombor satu kerajaan PAS Terengganu sendiri pun tidak hadir sewaktu pelancaran MN peringkat negeri Terengganu,” katanya.

Oleh itu Bazlan berkata UMNO di peringkat akar umbi di Terenggani mahukan supaya MN ini ditamatkan daripada menyimpan kudis yang menjadi barah.

“Jika sudah tahu penyakit itu mudarat kenapa masih tidak berubat. Ubat mujarab ialah memutuskan hubungan politik dengan PAS.

“Tamatkan Muafakat Nasional dengan segera. Bahkan itulah yang ditunggu oleh PAS sendiri. Jadi kenapa kita takut? Pinggan tak retak, nasi tak dingin, orang tak hendak, kita pun tak ingin,” katanya.


Agong perkenan Parlimen ke-14 dibubar

Istana Negara hari ini (10 Oktober 2022) mengesahkan Yang di-Pertuan Agong berkenan menerima menghadap Perdana Menteri Datuk Seri Ismail Sabri Yaakob semalam, bagi membubarkan Parlimen.

“Dalam sesi menghadap yang tidak berjadual bermula pada jam 12 tengah hari itu, Perdana Menteri telah mengemukakan sembah permintaan beliau untuk perkenan Seri Paduka Baginda bagi pembubaran Parlimen ke-14 berkuat kuasa pada 10 Oktober 2022.

“Setelah memperhalusi permintaan tersebut, maka Seri Paduka Baginda selaras dengan kuasa-kuasa Baginda sebagai Yang di-Pertuan Agong sebagaimana yang termaktub di bawah Perkara 40(2)(b) dan Perkara 55(2) Perlembagaan Persekutuan telah memperkenankan permintaan Perdana Menteri bagi pembubaran Parlimen,” kata kenyataan Istana Negara yang dikeluarkan Datuk Pengelola Bijaya Diraja Datuk Seri Ahmad Fadzil Shamsuddin.

Menurut kenyataan itu Yang di-Pertuan Agong menzahirkan rasa kecewa dengan perkembangan politik semasa dan baginda tidak mempunyai pilihan selain memperkenankan permintaan Perdana Menteri bagi memulangkan kembali mandat kepada rakyat untuk memilih kerajaan yang stabil.

“Justeru, Seri Paduka Baginda menzahirkan harapan agar Suruhanjaya Pilihan Raya menjalankan Pilihan Raya Umum Ke-15 dalam tempoh terdekat dengan mengambil kira Monsun Timur Laut yang diramal bermula pertengahan bulan November 2022.

“Seri Paduka Baginda menegaskan bahawa negara yang kukuh adalah penting bagi menjamin kestabilan politik dan kemakmuran ekonomi yang berterusan demi kesejahteraan negara dan rakyat, secara keseluruhannya,” kata kenyataan itu.

Yang di-Pertuan Agong juga mengajak rakyat bersama mendoakan agar negara dan rakyat sentiasa dirahmati, diberkati dan dilindungi daripada sebarang bentuk musibah, khususnya bencana banjir.

Kenyataan Istana Negara itu dikeluarkan menyusul pengumuman Perdana Menteri kira-kira jam 3 petang tadi bahawa Parlimen ke-14 dibubarkan mulai hari ini.


Covid-19: Perkeso bayar RM186 juta

Pertubuhan Keselamatan Sosial (Perkeso) telah membayar lebih RM186 juta tuntutan faedah kes Covid-19 kepada 173,498 pekerja di negara ini, sejak 2020 sehingga hari ini yang melibatkan Akta 4 dan Akta 789 di bawah Skim Keselamatan Sosial Pekerjaan Sendiri (SKSPS).

Timbalan Menteri Sumber Manusia Datuk Awang Hashim berkata pada masa ini, Perkeso masih lagi menerima dan memproses pemohonan tuntutan faedah berkaitan Covid-19 itu, yang berlaku di tempat kerja.

“Sehingga hari ini, sebanyak 233,746 pemohonan telah diterima dan 173,498 daripadanya telah diluluskan dan pemohon telah menerima bayaran.

“Bagi Akta 4, bayaran telah diserahkan kepada 158,691 pekerja tempatan dan 13,740 pekerja asing, melibatkan bayaran kira-kira RM185 juta.

“Sementara itu, bagi Akta 789, bayaran telah dibuat kepada 1,067 pekerja dengan bayaran kira-kira RM1 juta,” katanya kepada pemberita di Alor Setar hari ini.

Terdahulu, beliau merasmikan program Simposium Keharmonian Perusahaan Wilayah Utara, yang diadakan bagi meningkatkan hubungan majikan dan pekerja dalam menjaga kepentingan keharmonian perusahaan, selain meningkatkan tahap pematuhan undang-undang.

Sementara itu, Awang berkata bagi pemohonan tuntutan faedah Covid-19 yang belum diluluskan, Perkeso perlu menyiasat terlebih dahulu untuk mengenal pasti di mana jangkitan berlaku sama ada di tempat kerja atau di tempat lain.

“Pemohonan yang belum lulus ini mungkin masih ada data atau dokumen yang masih tidak lengkap, jadi bayaran tidak boleh dibuat.

“Tetapi, tuntutan itu adalah bagi membantu mereka yang terkena musibah wabak ini termasuk yang meninggal dunia,” katanya. – Bernama


60% muflis berusia 25-44 tahun, pinjaman peribadi punca utama

Hampir 60 peratus daripada 46,132 rakyat Malaysia yang mengisytiharkan muflis dari 2018 hingga Mei tahun ini berumur antara 25 dan 44 tahun, menurut data terkini Jabatan Insolvensi.

Data rasmi juga menunjukkan bahawa hampir 42 peratus daripada mereka yang mengisytiharkan muflis dalam tempoh empat setengah tahun lalu adalah disebabkan pinjaman peribadi.

Ini diikuti oleh hampir 15 peratus yang menyenaraikan pembelian kenderaan sebagai faktor mengisytiharkan muflis, dan lebih daripada 13 peratus kerana pinjaman perniagaan.

“Hakikat bahawa ramai daripada mereka jatuh muflis kerana pinjaman peribadi adalah sesuatu yang membimbangkan kerana kita tidak tahu mengapa mereka mengambil pinjaman; mereka boleh membelanjakan wang itu untuk sesuatu yang bukan keperluan.

“Tetapi mungkin juga mereka ini membuat pinjaman untuk membayar hutang.

“Mereka sepatutnya mendapatkan nasihat daripada pakar, contohnya Agensi Kaunseling Kredit dan Pengurusan Hutang,” kata dekan Fakulti Ekologi Manusia di Universiti Putra Malaysia, Mohamad Fazli Sabri, menurut laporan The Star yang diterbitkan hari ini.

Data daripada Jabatan Insolvensi juga menunjukkan penurunan yang stabil dalam bilangan bankrap sepanjang tahun.

Mereka yang memfailkan muflis berjumlah 16,482 pada 2018; turun kepada 12,051 pada 2019; 8,351 pada 2020; dan 6,554 tahun lepas.

Tetapi Fazli berkata penurunan itu boleh dikaitkan dengan pindaan dalam Akta Insolvensi pada 2020 yang menaikkan ambang kebankrapan daripada RM30,000 kepada RM100,000.

Ketua Komunikasi Korporat Agensi Kaunseling dan Pengurusan Kredit (AKPK) Sazlin Zainal Abidin pula dipetik sebagai berkata orang ramai perlu mendapatkan bantuan daripada AKPK sebelum membuat permohonan pinjaman dan bukan hanya apabila mereka sudah berhutang.

“Orang ramai perlu mendekati AKPK walaupun sebelum membuat sebarang pinjaman baharu. Kemudian kami akan membantu mereka melihat keadaan kewangan keseluruhan mereka dan menasihati mereka dengan sewajarnya.

“Perkhidmatan kami kepada individu adalah percuma dan tanpa menggunakan mana-mana ejen pihak ketiga,” katanya.

Beliau menambah bahawa 85 peratus daripada mereka yang mencapai penghujung Program Pengurusan Hutang AKPK berjaya menyelesaikan hutang dan mengawal semula kewangan mereka.

Jumlah perisytiharan muflis tertinggi sehingga Mei 2022 datang dari Selangor dengan 72,608 kes, diikuti tiga Wilayah Persekutuan Kuala Lumpur, Putrajaya dan Labuan digabungkan (46,876) dan Johor (32,441).


Pembuat dakwa ‘kasut syaitan’ hasil seni kolektif

Pembuat ‘kasut syaitan’, MSCHF Product Studio Inc hari ini mendakwa kasut yang direka untuk penyanyi rap Lil Nas X dan dijual sebanyak 666 pasang itu adalah suatu ‘hasil seni’.

Menjawab saman yang dikemukakan Nike Inc – pengeluar utama kasut jenama Nike – MSCHF menggambarkan diri mereka sebagai syarikat yang terbabit dalam seni kolektif melibatkan fesyen, lukisan dan teknologi dalam pelbagai medium di luar jangkaan.

Kasut Nike Air Max 97 itu diubahsuai oleh MSCHF, dengan meletakkan darah manusia di bahagian belakang tapak.

Nike berkata, MSCHF Product Studio Inc, melanggar dan menghina cap dagangannya dengan warna kasut hitam dan merah bertemakan syatian, yang mula dijual di dalam talian.

Nike juga meminta mahkamah mengeluarkan perintah menghalang MSCHF daripada menghantar 666 pasang kasut edisi khas itu kepada pembeli di seluruh dunia.

MSCHF bagaimanapun mendakwa kasut itu adalah seni yang dicipta untuk diamati, dibuat spekulasi, dibeli dan dimiliki.

“Kami tidak bersekutu dengan Nike. Kami terkejut dengan tindakan yang diambil oleh Nike. Sebaik menerima notis, kami cuba berhubung dengan Nike tetapi gagal,” kata MSCHF dalam satu kenyataan, hari ini.

MSCHF sebelum ini mengeluarkan ‘Kasut Jesus, juga menggunakan Nike Air Max 97, yang kononnya mengandungi ‘air suci’. Bagaimanapun, Nike tidak menyaman mereka. – Agensi


Cubaan sabotaj program Muhyiddin setelah PN dapat sambutan ramai

Sokongan semakin meningkat rakyat terhadap Perikatan Nasional (PN) menyebabkan ada pihak yang cuba melakukan sabotaj terhadap program dihadiri pemimpin gabungan itu, terutama Pengerusi PN Tan Sri Muhyiddin Yassin.

Ketua Penerangan Bersatu Datuk Wan Saiful Wan Jan membuat pendedahan itu susulan cubaan mensabotaj program Jelajah Prihatin Parlimen Tasek Gelugor, Pulau Pinang, malam tadi (16 Oktober 2022).

Menurutnya dengan sokongan tinggi kepada PN, terdapat musuh-musuh politik yang amat takut terhadap program dianjurkan gabungan itu sehingga ada cubaan mensabotajnya.

“Musuh politik PN amat takut dengan program-program PN. Mereka cuba sabotaj Jelajah Prihatin Tasek Gelugor dengan pelbagai cara.

“Ini termasuklah menggunakan pihak berkuasa sebagai cubaan untuk menyekat kami. Tetapi alhamdulillah, kita dapat selesaikan dan hadapi percubaan sabotaj itu.

“Percubaan itu membuktikan mereka kehabisan modal untuk menyekat kemaraan PN. Kita telah tunjukkan kepada rakyat bahawa di bawah Muhyiddin PN, benar-benar memberi fokus kepada kebajikan rakyat.

“Semua lapisan rakyat dapat bantuan. Kita utamakan rakyat, bukan mahu menyelamatkan diri sendiri sahaja,” katanya dalam kenyataan hari ini (17 Oktober 2022).

Lebih 4,000 penduduk hadir mendengar amanat pemimpin PN dalam siri jelajah itu, sebagai persediaan menghadapi Pilihan Raya Umum Ke-15 (PRU-15)

Wan Saiful berkata negara memerlukan sebuah kerajaan prihatin, cekap dan bersih yang memfokuskan kepada rakyat, bukan seperti sesetengah individu yang tergila-gilakan jawatan Perdana Menteri, atau hendak lari daripada kes mahkamah.

“Hakikatnya, walaupun kita mungkin bertanding banyak penjuru, tapi pilihan yang baik, pilihan yang berintegriti, sebenarnya tidak banyak. Ada satu saja pilihan yang bersih dan ikhlas, iaitu PN. Pengundi perlu buat pilihan yang baik dan pilih PN,” katanya.


Utamakan akhlak, moral baik hadapi zaman mencabar, kata Muhyiddin

Pengerusi Perikatan Nasional Tan Sri Muhyiddin Yassin menekan kepentingan pembentukan akhlak serta moral yang baik dalam zaman yang semakin mencabar pada ketika ini.

Menurutnya soal pembangunan akhlak dan sahsiah diri seperti yang ditekankan oleh Islam dapat menentukan rakyat Malaysia dapat hidup dengan lebih aman dan sejahtera.

“Hari ni kita berhadapan dengan banyak masalah cabaran yang ada dihadapi oleh umat Islam di negara kita bukan saja dalam soal pembangunan insanian, tetapi dalam bidang-bidang yang lain.

“Yang penting ialah untuk kita kembali semula pada suatu sirah dan perjalanan yang telah pun ditunjuk oleh Rasulullah SAW supaya hidup kita lebih aman sejahtera dalam keadaan perpaduan yang pastinya ditekankan oleh Islam.

“Oleh sebab itu penekanan pada soal pembentukan akhlak, budi pekerti dalam situasi dan zaman yang agak mencabar pada waktu ini adalah sesuatu yang wajib kita tuntut, baik dari segi pembelajaran, agama, pendidikan di sekolah dengan juga pembangunan akhlak dan sahsiah oleh keluarga dan ibu bapa yang saya fikir akan menentukan masa depan kita yang lebih selamat,” katanya.

Turut hadir Ahli Dewan Undangan Negeri (ADUN) Bukit Kepong, Datuk Dr. Sahruddin Jamal yang juga bekas Menteri Besar Johor.

Muhyiddin yang juga calon perikatan Nasional bagi kerusi Parlimen Pagoh berkata demikian pada program Selawat Malam Cinta Rasul Parlimen Pagoh di Kompleks Sukan Pagoh, malam ini (16 November 2022).

Sehubungan itu, Muhyiddin mengajak umat Islam mencontohi peribadi dan akhlak serta menghayati sirah Nabi Muhammad SAW sebagai panduan mengharungi kehidupan dunia yang semakin mencabar ketika ini.

Sementara itu, beliau yang juga Pengerusi Perikatan Nasional (PN) mengingatkan mereka yang sudah boleh mengundi supaya menunaikan tanggungjawab tersebut pada Sabtu ini.

Katanya yang juga penyandang kerusi Parlimen Pagoh, pilihan raya umum (PRU) akan memberi peluang kepada rakyat untuk memilih kerajaan.


Ayob Khan dilantik Pengarah JSJ

Pengarah Jabatan Siasatan Jenayah Narkotik (JSJN) Bukit Aman, Datuk Seri Ayob Khan Mydin Pitchay dilantik sebagai Pengarah Jabatan Siasatan Jenayah (JSJ) Bukit Aman yang baharu.

Perkara itu dimaklumkan Setiausaha Polis Malaysia, Polis Diraja Malaysia (PDRM), Datuk Noorsiah Mohd Saaduddin dalam kenyataan, hari ini (28 Mac 2023).

“Pengarah JSJN Bukit Aman ditukarkan sebagai Pengarah JSJ Bukit Aman yang baharu, berkuat kuasa 16 April ini,” katanya.

Pertukaran Ayob Khan sebagai Pengarah JSJ Bukit Aman bagi menggantikan penyandang, Datuk Seri Abd Jalil Hassan yang akan bersara wajib pada tarikh berkenaan.

Ayob Khan yang sebelum ini pernah menjadi Ketua Penolong Pengarah Bahagian Anti Pengganas, Cawangan Khas, Bukit Aman, dilantik sebagai Ketua Polis Johor pada 6 Mac 2020.

Beliau kemudian kembali ke Bukit Aman selepas dilantik sebagai Pengarah JSJN bermula 25 Januari 2022 sehingga kini.


[KEMAS KINI] Covid-19: 22,399 pesakit sembuh

Jumlah pesakit yang meninggal dunia akibat Covid-19 dalam tempoh 24 jam sehingga 12 tengah hari tadi meningkat kepada 330 kes berbanding 249 kes yang dilaporkan semalam. Jumlah ini ni termasuk 62 rakyat asing.

Ketua Pengarah Kesihatan Tan Sri Dr Noor Hisham Abdullah dalam kenyataan hari ini berkata angka itu menjadikan kumulatif kes sejak awal tahun lalu meningkat kepada 17,521 kes.

Menurutnya sehingga kini seramai 1,388 pesakit yang ada kaitan dengan Covid-19 dirawat di unit Rawatan Rapi (ICU), membabitkan 975 pesakit positif, dan 413 lagi disyaki dan dalam siasatan.

Katanya, kes yang memerlukan alat bantuan pernafasan pula seramai 762 pesakit iaitu 463 kes Covid-19 dan 299 lagi disyaki serta masih dalam siasatan.

“Dalam tempoh itu juga sebanyak 22,399 pesakit disahkan sembuh menjadikan kumulatif 1,528,672 daripada 1,805,382 pesakit telah sembuh sepenuhnya. Sebanyak 259,189 kes lagi masih aktif,” katanya.

Data 3 September 2021

Terdahulu beliau memaklumkan dalam tempoh 24 jam itu sebanyak 19,378 jangkitan baharu dilaporkan. Jumlah ini termasuk 2,589 individu rakyat asing.

“Jika dilihat daripada 19,378 kes harian yang dilaporkan pada hari ini, sebanyak 332 kes atau 1.7 peratus adalah daripada kategori 3, 4 dan 5. Manakala sebanyak 19,046 kes (98.3 peratus) lagi adalah terdiri daripada kategori 1 dan 2.

“Secara keseluruhan, 8,847 kes (45.7 peratus) daripada jumlah kes yang dilaporkan pada hari ini tiada sejarah vaksinasi, 4,638 kes (23.9 peratus) telah menerima sekurang-kurangnya satu (1) dos vaksin, manakala 5,893 kes (30.4 peratus) mempunyai sejarah vaksinasi lengkap,” katanya.

Dr Noor Hisham juga memberitahu dalam tempoh 24 jam itu, 34 lagi kluster baharu dikesan menjadikan keseluruhannya 4,838 kluster dengan 3,362 telah ditamatkan dan 1,476 masih aktif.

Daripada jumlah kluster baharu itu, 20 melibatkan jangkitan di tempat kerja, komuniti (lapan), kumulan berisiko tinggi (empat), dan masing-masing satu kluster pendidikan tinggi di Sarawak membabitkan 24 individu, dan keagamaan di Kelantan (13 individu).

Tujuh daripada kluster tempat kerja dikesan di Johor, Selangor (empat), Kelantan (tiga), Pulau Pinang (dua), dan masing-masing satu di Negeri Sembilan, Pahang, Perak, dan Sarawak.

Sementara itu, tiga kluster komuniti dikesan di Kelantan, Sarawak (dua) dan masing-masing satu di Melaka, Pahang, dan Perak. Manakala Kuala Lumpur, Pulau Pinang, Perak dan Johor pula mencatatkan masing-masing satu kluster kumpulan berisiko tinggi.

Mengenai kadar kebolehjangkitan, Dr Noor Hisham berkata nilai RT Malaysia secara keseluruhan bagi dua hari berturut-turut telah mencatatkan bacaan kurang dari 1.0 dan diharapkan ini akan terus menunjukkan penurunan.

Katanya, ini merupakan petanda positif kerana meskipun lebih banyak sektor ekonomi dan sosial dibuka kebelakangan ini, keadaan kelihatan terkawal dan menunjukkan ianya bertambah baik secara perlahan-lahan.

“Situasi Covid-19 dalam negara diharap terus berkembang baik setara dengan peningkatan kadar vaksinasi di samping pematuhan terhadap prosedur operasi standard dan amalan norma baharu,” katanya.


Russia keluar dari badan pelancongan PBB sebelum digantung

Badan pelancongan Pertubuhan Bangsa-Bangsa Bersatu (PBB) pada Rabu (27 April) menggantung Russia daripada agensi itu kerana pencerobohannya ke atas Ukraine, dengan alasan ia telah melanggar undang-undangnya.

Kebanyakan daripada 159 negara anggota Pertubuhan Pelancongan Dunia PBB (UNWTO) menyokong langkah itu, yang diambil pada perhimpunan agung luar biasa, kata jurucakap UNWTO yang berpangkalan di Madrid, Sepanyol.

Usul itu, yang memerlukan majoriti dua pertiga, dicadangkan oleh 22 negara anggota termasuk Sepanyol, Jepun, Poland dan Perancis pada Mac.

Jurucakap agensi itu tidak menyatakan dengan tepat berapa ramai ahli yang menyokongnya.

Menjangkakan penggantungannya, Russia mengumumkan pada permulaan perhimpunan bahawa ia akan menarik diri daripada UNWTO, dan wakilnya meninggalkan perhimpunan berkenaan sebelum pengundian.

“Mesejnya jelas,” kata Setiausaha Agung UNWTO Zurab Pololikashvili dalam Twitter selepas undian.

“Tindakan akan sentiasa membawa akibat. Keamanan adalah hak asasi manusia. Dijamin untuk semua. Tanpa pengecualian.”

Pololikashvili dahulunya berkhidmat sebagai menteri pembangunan ekonomi di Georgia.

Menteri Pelancongan Sepanyol Maria Reyes Maroto, yang mempengerusikan perhimpunan agung itu, turut mengalu-alukan keputusan berkenaan.

“Serangan tentera Presiden Russia Vladimir Putin melanggar prinsip penubuhan PBB,” katanya.

Kementerian Luar Russia berkata ia adalah “keputusan bermotifkan politik yang kami anggap tidak sah” yang didorong oleh “propaganda anti-Russia” dan “peras ugut”.

UNWTO, yang menyediakan sokongan teknikal untuk mempromosikan pelancongan, telah memberi amaran bahawa konflik di Ukraine akan menghalang pemulihan tidak sekata sektor pelancongan global daripada kesan daripada pandemik Covid-19.

Gangguan kepada perjalanan keluar Russia dan Ukraine sahaja boleh menyebabkan kerugian sehingga AS$14 bilion dalam hasil pelancongan tahun ini, katanya sambil menambah kesan yang paling dirasai ialah destinasi pulau dan pantai.

Perhimpunan Agung PBB awal bulan ini mengundi untuk menggantung Russia daripada Majlis Hak Asasi Manusia PBB kerana pencerobohannya ke atas Ukraine, mendorong Moscow mengumumkan ia keluar daripada badan itu.

Pencerobohan Russia ke atas Ukraine, yang dilancarkan pada 24 Februari, menyebabkan beribu-ribu maut atau cedera, dan memaksa lebih lima juta orang melarikan diri ke luar negara.

Moscow menggelar tindakannya sebagai “operasi ketenteraan khas”. – Agensi


Lima isu Najib tulis hari ini, tapi tak jawab ucapan pengantin baharu

Bekas Perdana Menteri Datuk Seri Najib Razak terus menjadi ‘juara’ dalam membangkitkan pelbagai isu tempatan, terutama di laman Facebook (FB) beliau yang mempunyai lebih 4.6 juta pengikut.

Melalui semakan di laman FB beliau hari ini sahaja bekas Presiden UMNO yang dikaitkan dengan skandal kewangan terbesar dalam sejarah dunia itu, memuat naik lima isu yang menjadi perbincangan umum.

Terbaharu, pada jam 2.43 petang ini, Najib mengulas mengenai laporan media mengatakan sebuah syarikat milik Kementerian Kewangan sedang menyediakan pakej untuk membantu Sapura Energy.

Beliau berharap kerajaan, sama ada melalui Petronas atau tidak, akan mengaut keuntungan yang besar daripada usaha pemulihan Sapura sebagaimana kerajaan Amerika Syarikat untung berpuluh bilion dolar ketika menyelamatkan Citibank dan AIG.

“Melihat masalah jangka masa pendek syarikat Sapura serta industri minyak dan gas dunia secara keseluruhan ketika ini, peluang bagi kerajaan mengaut keuntungan berbilion-bilion adalah cerah,” katanya.

Dalam kiriman keempat di FBnya, Najib mengulas mengenai kenyataan pemimpin veteran DAP Lim Kit Siang yang mengatakan telah bersara daripada politik kompetitif.

“Uncle kata pada saya bahawa dia sudah bersara politik tapi belum bersara politik,” tulis Najib.

Menerusi kiriman ketiga pula, bekas Perdana Menteri yang didapati bersalah dalam kes SRC International dan dijatuhi hukuman penjara serta denda itu, turut mengulas isu dibangkitkan Kit Siang yang mengatakan ekonomi Malaysia paling lambat membangun ketika pemerintahan Najib.

Najib menolak dakwaan itu dengan memberikan angka kadar pertumbuhan Keluaran Dalam Negara Kasar (KDNK) pada 2017 sebanyak 5.9 peratus ketika menjadi Perdana Menteri, berbanding 2018 sebanyak 4.8 peratus dan 4.3 peratus (2019) ketika anak Kit Siang, Lim Guan Eng menjadi menteri kewangan.

Menerusi kiriman kedua hari ini, Najib mengulas mengenai isu Sri Lanka yang dikaitkannya dengan kenyataan dibuat Kit Siang.

“Kerajaan Sri Lanka menang PRU pada tahun 2019 dengan janji manifesto turunkan kadar GST dari 15% ke 8%. Tak sampai 3 tahun, negara bakal bankrap dan sedang menghadapi krisis kewangan yang teruk. Patutlah uncle kata Malaysia bakal jadi Sri Lanka. Polisi depa rupanya,” katanya.

Terdahulu pada jam 8.32 pagi tadi, Najib turut mengulas mengenai Transit Aliran Massa 2 (MRT2) yang akan mula beroperasi mulai jam 3 petang 16 Jun depan membabitkan Damansara, Kampung Selamat, Sungai Buloh, Damansara Damai, Sri Damansara Barat, Sri Damansara Sentral, Sri Damansara Timur, Metro Prima, Kepong Baru, Jinjang, Sri Delima dan Kampung Batu.

“Tak sabar nak naik… 12 stesen bagi Fasa 1 MRT2 akan mula beroperasi bermula 3pm pada 16 Jun.

“Fasa terakhir dari Kampung Batu ke Putrajaya pula beroperasi pada bulan Januari tahun depan. Walaupun telah tertangguh selepas PRU14 tapi akhirnya bakal dibuka,” tulis beliau.

Bagaimanapun, dalam kesibukannya mengulas pelbagai isu itu, Najib terlupa netizen sedang menunggu jawapan berhubung gambar yang tular di media sosial sejak tiga hari lalu sehingga mencetuskan spekulasi beliau mempunyai keluarga baharu.

Semalam, beliau tidak mahu melayan soalan wartawan berhubung gambar tular itu. Tindakannya itu diluar kebiasaan kerana sebelum ini Najib memang mudah dan cepat memberi sebarang ulasan balas jika ditanya wartawan. Bagaimanapun kali ini masih mengunci mulut berhubung isu gambar tular tersebut.

Beliau juga masih tidak menjawab ucapan ‘Selamat Pengantin Baru’ kepadanya oleh Ketua Armada Bersatu Wan Ahmad Fayhsal Wan Ahmad Kamal.

Difahamkan Wan Ahmad Fayhsal membuat ucapan pengantin baharu itu susulan tersebar gambar Najib bersama seorang wanita dan keluarga di media sosial.

Beliau membuat ucapan itu dalam komen di Facebook Najib yang memuat naik statusnya bertemu Menteri Luar Singapura Dr Vivian Balakrishnan dan Pesuruhjaya Tinggi Singapura ke Malaysia, Vanu Gopala Menon.


Penyelesaian Dua Negara: Pendirian Malaysia sejak dulu, bukan dasar luar baru PN

Hak pelarian Palestin untuk kembali ke tanah air mereka termaktub dalam Resolusi 194 Pertubuhan Bangsa-Bangsa Bersatu (PBB), iaitu ”membenarkan pelarian yang ingin kembali ke kediaman mereka, hidup damai bersama jiran mereka dan diberikan pampasan.

Perdana Menteri, Tan Sri Muhyiddin Yassin; Sultan Brunei, Sultan Hassanal Bolkiah; dan Presiden Indonesia, Joko Widodo hari ini mengeluarkan kenyataan bersama menggesa masyarakat antarabangsa kekal dengan komitmen terhadap ‘penyelesaian dua negara’.

Resolusi 194 pada asalnya diterima oleh Perhimpunan Agung PBB pada 11 Disember 1948 dengan majoriti 35 undi daripada 58 negara anggota dengan 15 suara menentang dan 8 menolak.

Resolusi yang merupakan kesepakatan sejagat tersebut, ditegaskan kembali oleh Majlis Keselamatan PBB dalam Resolusi 237 pada tahun 1967 dan Resolusi 169 Perhimpunan Agung PBB pada tahun 1980.

Pada tahun 2002, Inisiatif Perdamaian Arab membicarakan ‘penyelesaian adil’ untuk pelarian sesuai dengan Resolusi 194. Bagaimanapun, pelbagai usaha masyarakat antarabangsa dalam mencari jalan keluar yang tepat untuk masalah tersebut kebanyakannya tidak berjaya setakat ini.

Resolusi tersebut, khususnya Artikel 11 juga dinyatakan dalam Resolusi 302 PBB bagi menubuhkan Agensi Bantuan dan Pekerjaan Pertubuhan Bangsa-Bangsa Bersatu untuk Pelarian Palestin (UNRWA) – sebuah agensi yang diberi mandat memberikan bantuan dan perlindungan kepada jutaan pelarian Palestin.

Dalam Perhimpunan Agung PBB Ke-66 pada tahun 2011, negara-negara anggota mengulangi seruan agar negara-negara yang berkemampuan menyumbang kepada Dana Umum UNRWA.

Ini akan membolehkan UNRWA meneruskan tugasnya sehingga penyelesaian yang adil dan berkekalan untuk pelarian Palestin tercapai, antara lain hak mereka untuk kembali ke tanah air sendiri dan menerima pampasan selaras Resolusi 194.

Sebanyak 35 negara anggota menyokong Resolusi 194 iaitu Argentina, Australia, Belgia, Brazil, Kanada, China, Colombia, Denmark, Republik Dominika, Ekuador, El Salvador, Ethiopia, Perancis, Yunani, Haiti, Honduras, Islandia, Liberia, Luxembourg, Belanda, New Zealand, Nikaragua, Norway, Panama, Paraguay, Peru, Filipina, Afrika Selatan, Sweden, Thailand, Turki, United Kingdom, Amerika Syarikat, Uruguay, Venezuela.

Manakala 15 negara anggota telah menentang iaitu Afghanistan, SSR Byelorussian, Cuba, Czechoslovakia, Mesir, Iraq, Lebanon, Pakistan, Poland, Arab Saudi, Syria, SSR Ukraine, USSR, Yemen, Yugoslavia dan 8 negara anggota berkecuali iaitu Bolivia, Burma, Chile, Kosta Rika, Guatemala, India, Iran, Mexico.

Memahami dasar tegas Malaysia terhadap Palestin

Dasar luar Malaysia terhadap Palestin tetap teguh dan konsisten sejak beberapa dekad lalu sesuai dengan prinsip keadilan dan undang-undang antarabangsa.

Banyak negara termasuk Malaysia mengiktiraf Deklarasi Kemerdekaan Palestin yang mengisytiharkan penubuhan Negara Palestin pada 15 November 1988.

Bagaimanapun berikutan tindakan Israel yang tidak berperikemanusiaan dan mengabaikan secara terang-terangan undang-undang antarabangsa, Malaysia mengulangi pendiriannya pada awal tahun 2002.

Malaysia menegaskan jalan keluar untuk menamatkan konflik Palestin-Israel ialah melalui penyelesaian dua negara iaitu Palestin dan Israel hidup berdampingan secara damai berdasarkan pra-1967 dengan Jerusalem Timur (Baitul Maqdis) sebagai ibu kota Palestin.

Pada sesi pembukaan Persidangan Sejagat Organisasi Masyarakat Sivil Mengenai Keamanan di Palestin pada 28 Mac 2005, Perdana Menteri ketika itu, Datuk Seri Abdullah Ahmad Badawi menegaskan pendirian Malaysia;

“The global community supports a two-state solution – an independent, sovereign Palestinian State, alongside Israel. This is by no means without a monumental sacrifice on the part of the Palestinians. They would have to give up 78% of historical Palestine – a point that Israel and its supporters should not fail to appreciate.

“This two-state solution must include East Jerusalem as the capital of an independent and sovereign Palestine. The state of Palestine should comprise no less than Gaza and the West Bank. The principle of the right of return for Palestinians must be respected. There will be no just and enduring solution of the Israeli-Palestinian conflict unless the two central issues, namely East Jerusalem and right of return, are satisfactorily resolved.”

Dengan berbuat demikian, Malaysia menjunjung prinsip hak penentuan nasib sendiri dalam sistem multilateral sebagai salah satu prinsip teras PBB apabila mengulangi sokongan kuat kepada rakyat Palestin untuk bebas daripada penjajahan Israel.

Dalam memperjuangkan agenda Palestin, Malaysia sentiasa lantang dan tegas apabila menyatakan pendirian di PBB, Pertubuhan Kerjasama Islam (OIC) dan Pergerakan Negara-negara Berkecuali (NAM), terbaru ketika Sesi Ke-75 Perhimpunan Agung PBB pada tahun 2020.

Semasa menjadi anggota tidak tetap Majlis Keselamatan PBB pada tahun 2015-2016, Malaysia secara konsisten menyuarakan sokongan terhadap perjuangan Palestin untuk mewujudkan sebuah negara yang bebas dan berdaulat.

Inisiatif terakhir membuka jalan untuk penerapan Resolusi 2334 pada bulan Disember 2016 yang menyaksikan Malaysia mengemukakan draf resolusi mengenai isu Palestin-Israel bersama dengan New Zealand, Senegal dan Venezuela.

Sebagai anggota pengasas OIC, Malaysia terus memainkan peranan aktif dalam menangani isu Palestin di forum antarabangsa.

Semasa Jawatankuasa Enam Anggota OIC di Palestin di New York pada tahun 2000, Malaysia menyahut seruan Setiausaha Agung OIC untuk bersama dalam memastikan proses perdamaian di Asia Barat iaitu melalui pelaksanaan semua resolusi antarabangsa yang sesuai dengan Resolusi 194 tahun 1948 dan Resolusi Majlis Keselamatan 242 tahun 1967.

Dalam Mesyuarat Menteri NAM 2006, para menteri menegaskan tanggungjawab PBB menyelesaikan isu Palestin dengan menggunakan resolusi sesuai undang-undang antarabangsa termasuk Resolusi 194.

Mesyuarat itu juga menyeru PBB meningkatkan usaha mencapai perdamaian komprehensif berdasarkan penyelesaian dua negara dengan memastikan hak rakyat Palestin di negara yang merdeka dan berdaulat.

Di peringkat akar umbi, Malaysia terus memberikan bantuan kemanusiaan kepada rakyat Palestin melalui kerajaan, organisasi multilateral dan badan bukan kerajaan (NGO). Malaysia juga menjadi penyumbang UNRWA.

Sebagai tanda solidariti dengan rakyat Palestin dalam mempertahankan tanah, sejarah dan identiti nasional mereka, OIC menegaskan sokongan penuh kepada rakyat Palestin.

Baru-baru ini, Jawatankuasa Perwakilan Tetap OIC pada mesyuarat tergempar secara maya pada 11 Mei 2021 menekankan perlunya perdamaian berlaku sejajar dengan prinsip-prinsip antarabangsa seperti resolusi PBB dan Inisiatif Damai Arab 2002 untuk penyelesaian dua Negara.

Jawatankuasa tersebut juga mendesak masyarakat antarabangsa bertindak secara efektif bagi mencari jalan keluar untuk pelarian Palestin mendapat kembali hak mereka sesuai dengan resolusi antarabangsa, khususnya Resolusi 194.

OIC juga telah memutuskan mengadakan pertemuan tergempar semalam (16 Mei) atas permintaan Kerajaan Arab Saudi sebagai Ketua Sidang Kemuncak Islam bagi membincangkan konflik yang tercetus.

Pada April lalu, OIC menyambut baik kenyataan Presiden AS, Joe Biden berhubung komitmennya terhadap penyelesaian dua negara sebagai asas untuk menyelesaikan isu Palestin-Israel serta penyambungan semula bantuan kepada Palestin.

Semasa Sesi Ke-45 Majlis Menteri Luar Negeri di Dhaka, Resolusi No. 1/44-Pal mengenai Persoalan Palestin 2018, OIC telah menegaskan kembali komitmennya untuk perdamaian yang adil dan komprehensif di Asia Barat.

Mereka menekankan bahawa proses perdamaian tidak dapat dipisahkan daripada pengunduran Israel dari Wilayah Palestin yang diduduki bagi membolehkan rakyat Palestin mendapat kembali hak nasional, termasuk kembali ke kediaman mereka.

Sidang Kemuncak Islam Luar Biasa Ke-7 di Istanbul, Turki pada 18 Mei 2018 juga mencerminkan sokongan jelas OIC terhadap perjuangan Palestin apabila menyatakan adalah penting masyarakat antarabangsa terus mengukuhkan sistem multilateral dalam mencari penyelesaian yang adil dan berpanjangan untuk isu Palestin-Israel.

Pendirian Malaysia mengenai penyelesaian ini juga ditegaskan oleh Perdana Menteri Ke-7, Tun Dr. Mahathir Mohamad ketika Persidangan Antarabangsa Mengenai Persoalan Palestin- “Sokongan Rantau Asia Tenggara terhadap Hak rakyat Palestin” pada 28 Februari 2020 di Kuala Lumpur.

Beliau berkata, “While Malaysia remains supportive of any genuine efforts made by any party aimed at achieving a just and comprehensive peace to the Palestine-Israel conflict, Malaysia stands by its position that the creation of an independent State of Palestine through a two-State solution based on the pre- 1967 borders, with East Jerusalem as the capital of Palestine is acceptable.”

Pendirian Malaysia tersebut merupakan ketetapan bersama 55 negara anggota OIC dan 120 negara anggota NAM.

Oleh itu penyelesaian dua negara bukanlah dasar luar baru kerajaan Perikatan Nasional (PN) tetapi pendirian konsisten Malaysia sebagai sebuah negara berdaulat yang mengganggotai badan multilateral seperti PBB, OIC dan NAM sejak dulu lagi.

Saiful Hafiz Ismail
Penulis adalah penganalisis isu-isu antarabangsa dan pembaca Agenda Daily.


‘Jangan ada buruk sangka terhadap saya’- Zahid

Datuk Seri Ahmad Zahid Hamidi hari ini meminta agar tiada sangkaan buruk dilemparkan terhadapnya ekoran memiliki akaun luar pesisir.

Walaupun mempunyai akaun luar pesisir, Ahli Parlimen (MP) Bagan Datuk itu memberitahu beliau tidak pernah melakukan sebarang cubaan untuk mengelak cukai.

Akaun luar pesisir milik Presiden UMNO  di British Virgin Islands (BVI) itu dibuka ketika beliau melakukan pelaburan di China pada 1993.

Selain itu, katanya, pembukaan akaun luar pesisir itu dibuat sebelum beliau menceburi politik peringkat nasional, mahu pun menjadi MP.

“Ketika itu pelaburan dibuat di China dan sila rujuk kepada ‘hansard’ saya. Diharap Port Dickson (Datuk Seri Anwar Ibrahim) dan rakan lain jangan ada buruk sangka terhadap saya kerana saya tidak akan melarikan cukai.

“Malah, wang itu dibawa ke tanah air dan cukai dikenakan LHDN (Lembaga Hasil Dalam Negeri), jika ada ketika itu.

“Namun syarikat itu telah ditutup kerana kita telah memperolehi semula pelaburan dibuat di China dan dividen telah diberikan kepada pemegang saham, manakala pinjaman telah dibayar kepada institusi kewangan yang terbabit,” katanya ketika mencelah perbahasan Datuk Seri Ahmad Maslan (BN-Pontian) bagi Rang Undang-Undang Levi Keuntungan Luar Biasa (Pindaan) 2020 peringkat dasar di Dewan Rakyat, hari ini.


MB Kedah sembah maklum kepada Sultan DUN tak dibubar tahun ini

Sultan Kedah Al-Aminul Karim Sultan Sallehuddin Ibni Almarhum Sultan Badlishah menyerahkan kepada Menteri Besar sama ada akan membubarkan Dewan Undangan Negeri (DUN) serentak dengan Parlimen tahun ini, atau sebaliknya.

Perkara itu dimaklumkan oleh Datuk Seri Muhammad Sanusi Md Noor yang juga Menteri Besar yang menghadap Sultan Kedah, Selasa lalu (3 Oktober 2022).

Muhammad Sanusi berkata beliau telah menyembah maklum perkara itu kepada Sultan Kedah, Selasa lalu.

“Saya sudah sembah maklum kepada Sultan Kedah pada Selasa lalu, bahawa kerajaan negeri tidak akan bubar Dewan Undangan Negeri (DUN) sehingga Mac 2023 dan hanya selepas itu boleh dipertimbang untuk bubar.

“Tuanku titah kepada saya itu kuasa Menteri Besar dan terpulang kepada pertimbangan saya, maka DUN Kedah selamat tidak perlu pilihan raya sehingga tahun depan,” katanya berucap pada Majlis Perasmian Penutup Program Jelajah Kedah Sejahtera Daerah Kota Setar di Masjid Nurul Ihsan, Langgar, hari ini (7 Oktober 2022).

Sehubungan itu, beliau berharap PRU-15 tidak diadakan dalam tempoh terdekat ini dan mencadangkan dilaksana selepas April 2023.

Rabu lalu, Timbalan Presiden PAS Datuk Seri Tuan Ibrahim Tuan Man berkata parti itu telah membuat ketetapan bahawa DUN di tiga negeri diperintah PAS tidak akan dibubarkan tahun ini.

Ketetapan itu menyusul selepas negeri dikuasai Pakatan Harapan (PH) iaitu Selangor, Pulau Pinang dan Negeri Sembilan membuat keputusan sama.

“Sekiranya Parlimen dibubarkan pada waktu ini, tiga negeri bawah pimpinan PAS, Kelantan, Terengganu dan Kedah, tidak akan dibubarkan.

“Yang saya difahamkan, Selangor, Negeri Sembilan dan Pulau Pinang juga tidak akan turut bubar,” kata Tuan Ibrahim dalam ucapan ketika majlis penyerahan Watikah Ketua Pilihanraya Perikatan Nasional (PN) Selangor di Shah Alam.

Keputusan PAS dan PH itu menjadikan hanya tiga negeri sahaja iaitu Perlis, Perak dan Pahang akan membubarkan DUN serentak dengan Parlimen jika PRU-15 diadakan tahun ini.

Ini kerana Sarawak, Sabah, Melaka dan Johor telah mengadakan Pilihan Raya Negeri (PRN), masing-masing tahun lalu.

Sabah mengadakan PRN pada 26 September 2020; diikuti Sarawak 18 Disember 2021; Melaka (20 November 2021); dan PRN Johor (12 Mac 2022).


AstraZeneca tiada unsur babi

Hanya MUI (Majlis Ulama Indonesia) sahaja nampak pelik dan terlalu rigid dalam isu ini. Sedangkan ulama lain seluruh dunia tiada masalah pun. Dalam masa yang sama mereka juga membuat kenyataan tegas yang mengharuskan penggunaan vaksin atas dasar darurat.

Di hujung kenyataan itu mereka akhirnya menerima pengambilan vaksin AstraZeneca dan lain-lain bukannya menolak sepenuhnya. Inilah fiqh muazanat yang perlu kita ambil jika masih lagi bertegas dengan perkara yang telah pun dijelaskan oleh pakar-pakar.

Kenapa kenyataan akhir itu tidak ditimbulkan. Sekarang ini kita dalam fasa kritikal pandemik yang memerlukan keputusan-keputusan segera bagi terus kita keluar daripada wabak ini.

Cuba baca balik kenyataan daripada Datuk Seri Abdul Hadi Awang. Tapi ini adalah kenyataan ringkasan daripada tulisan beliau.

“Sepatutnya semua pihak berperanan menyedarkan masyarakat seperti perlunya suntikan vaksin kerana Islam meletakkan tuntutan menjaga nyawa adalah wajib diutamakan sehingga dihalalkan perkara haram dalam ayat-ayat Al Qur’an”.

Ingatlah Islam itu dinamik, bukan rigid. Majlis fatwa dalam negara kita dan seluruh dunia bersetuju mengharuskan penggunaan vaksin atas paksi al-Quran, Sunnah dan usul-usul fikah yang telah pun dibahaskan oleh para alim ulama. Maka terimalah.

Khairy Jamaluddin, Menteri MOSTI juga telah menyatakan dengan jelas bahawa kajian yang dijalankan oleh pihaknya. Boleh baca kenyataan Yb pada 25 Mei 2021. https://www.bharian.com.my/…/covid-19-vaksin-pfizer…

Pada 5 Jun lalu (2021) saya berforum dengan prof Dr. Ayman Al Akiti, pensyarah UIA dan Fello IKIM, menerangkan isu berkaitan dengan kewujudan ataupun tidak babi dalam vaksin AstraZeneca.

Beliau menjelaskan hasil dari webinar beliau dengan para ulama Indonesia yang menguasai kebanyakan pondok di sana. Vaksin AstraZeneca sudah pun bersih. Doktor pakar telah panjang lebar menerangkan bahawa bahan akhir sudah pun tidak mengandungi unsur yang terlarang itu.

Lihat video penjelasan Forum Fiqh Medic Bersama Dr Ayman Al Akiti, di mana beliau turut serta dalam perbincangan Nahdatul Ulama Indonesia (NUI). Keputusan yang dikeluarkan oleh NUI adalah vaksin AstraZeneca suci dan halal. Lihat https://youtu.be/3PMk-79dOJ4.

Sebelum ini masyarakat pondok Indonesia ramai yang menolak vaksin. Selepas kenyataan dari NUI baharulah mereka menerimanya dan semua anak-anak pesantren diberi vaksin tanpa banyak penolakan.

Begitu juga penerangan Dr Syafiq yang menyatakan sel Trex-293 dan tripsin yang digunakan itu adalah sintetik melalui teknologi terkini: https://www.facebook.com/121541011848123/posts/787311725271045/?app=fbl

Sejak Februari 2021 lagi Akademi Fiqh Islam Antarabangsa mengeluarkan kenyataan bahawa vaksin COVID-19 yang digunakan adalah halal. Lihat kenyataan rasmi https://www.iifa-aifi.org/…/IIFA-Symposium-on-Anti…

Dengan hujah kukuh ini sepatutnya tidak timbul keraguan dalam kalangan umat Islam.

Dr Suhazeli Abdullah
Pakar Perubatan Keluarga


Harga barang naik, pemimpin UMNO diam membisu tak lagi dengar suara rakyat

Kenaikan harga barang menjadi keluhan para pengguna apabila kerajaan dilihat lemah dalam menangani kos sara hidup rakyat yang semakin membebankan kebelakangan ini.

Anehnya, pemimpin UMNO sejak berada dalam kerajaan campuran bersama Pakatan Harapan (PH)-DAP nampaknya membisu dan tidak lagi lantang seperti berada dalam kerajaan sebelum ini sehingga boleh menarik sokongan terhadap Perdana Menteri (PM) terdahulu.

Para peniaga mengeluh dengan kos bahan mentah yang meningkat, sementara pengguna pula paling banyak terkesan apabila harga makanan juga turut naik.

Malangnya, ada pula seorang menteri meminta orang ramai tidak membeli makanan di restoran dan gerai jika merasakan terlalu mahal untuk dibeli.

Kenyataan pakar formula daripada PKR tersebut mengundang kritikan orang ramai, malah sebelum ini dalam isu harga ayam, menteri sama juga mengeluarkan kenyataan yang menyakitkan hati orang ramai.

Jika sebelum ini menteri tersebut berkata jika harga ayam mahal, jangan beli ayam dan kini apabila harga makanan naik, boleh pula kata jangan makan di restoran dan gerai.

Menteri formula nampaknya hilang idea dan tidak mampu mencari idea yang bernas untuk menangani krisis kenaikan harga barang dihadapi rakyat, malah boleh meminta pula orang ramai untuk memulaukan peniaga.

Menteri tersebut bernasib baik kerana UMNO kini sudah menjadi rakan sekutu politik, maklumlah hubungan cikgu dan anak murid yang akrab sehingga menyebabkan nak kritik pun sudah takut sekarang ini.

Bukannya rakyat tidak tahu karenah Presiden UMNO, Datuk Seri Ahmad Zahid Hamidi semasa dalam kerajaan sebelum ini, bukan main lantang membidas pentadbiran terdahulu hanya kerana harga barang naik.

Malah rakyat juga tidak lupa dengan langkah menarik sokongan yang diketuai Presiden UMNO terhadap kerajaan terdahulu, kononnya atas alasan mendengar suara rakyat.

Kini, selepas menjadi Timbalan Perdana Menteri, nampaknya suara garang Presiden sudah tenggelam dan tidak lagi dengar pandangannya dalam membela kebajikan rakyat yang semakin tersepit.

Bukan sahaja isu kenaikan harga barang tidak lagi diendahkan, isu tuntutan pengeluaran wang Kumpulan Wang Simpanan Pekerja (KWSP) juga sudah tidak menjadi agenda perjuangan UMNO.

Jika sebelum ini UMNO paling kuat mendesak supaya kerajaan membenarkan pengeluaran KWSP bagi membantu rakyat yang tertekan akibat kos sara hidup meningkat, tetapi sejak berada dalam kerajaan PH nampaknya sudah tidak lagi kedengaran desakan sama itu.

Pemimpin UMNO kini hanya memekakkan telinga dan membisu mulut daripada mendengar rintihan rakyat selepas mendapat nikmat kuasa.

Bukannya apa, nak bersuara lebih-lebih pun tidak boleh kerana UMNO kini hanya menjadi parti nyamuk dalam kerajaan campuran PH yang dibentuk.

Suara UMNO tidak lagi kuat seperti dahulu selepas mengalami kekalahan terburuk dalam sejarah dan tinggal 26 kerusi sahaja di Parlimen.

Jika bersuara lebih-lebih, takut pula nanti dibidas DAP dan terpaksalah menelan sahaja apa yang sedang berlaku sekarang ini.

Nampaknya UMNO kini sudah berjaya dijinakkan sejak berada dalam kerajaan campuran PH, sehinggakan isu yang melibatkan kepentingan rakyat kini pun sudah tidak berani untuk bangkit bersuara.

Hendak tarik sokongan pun UMNO sudah takut, nanti hilang pula jawatan dalam kerajaan.

Daripada sebuah parti yang garang sebelum ini, UMNO kini menjadi parti kucing yang hendak bersuara pun sudah takut-takut.

Itulah natijahnya kerjasama UMNO bersama PH dan DAP kini, perkongsian kuasa diluar tabiat sehingga terpaksa menelan apa sahaja dan tidak boleh berbuat apa-apa lagi sekarang.


224 kes baharu, tiada kematian

Jangkitan harian Covid-19 dalam tempoh 24 jam semalam (Khamis, 23 Februari 2023) turun sedikit kepada 224 kes berbanding 229 pada Rabu, lapor Kementerian Kesihatan (KKM), hari ini.

Menurut data laman sesawang Github Kementerian Kesihatan (KKM) yang dikemas kini tengah malam tadi, jangkitan baharu itu, termasuk 12 kes melibatkan kanak-kanak berusia 0 hingga 12 tahun, berbanding enam yang dicatat pada Rabu.

Enam daripada kes itu melibatkan kanak-kanak berusia 0 hingga empat tahun, dan enam lagi kes (kanak-kanak lima hingga 12 tahun).

Jumlah kes baharu itu menjadikan kumulatif jangkitan sejak kes pertama Covid-19 dikesan di Malaysia pada 25 Januari 2020 sebanyak 5,041,811 kes, dengan 4,995,584 pesakit telah pulih, termasuk 278 yang sembuh semalam.

Daripada jumlah jangkitan semalam juga, 168 kes melibatkan individu yang telah menerima suntikan vaksin penggalak; 33 kes (individu lengkap vaksinasi); tiada kes (individu belum lengkap vaksinasi); dan 23 kes (individu tidak divaksinasi).

Menurut data laman sesawang KKMNow pula, sehingga semalam sebanyak 9,270 kes masih aktif, turun semula berbanding 9,324 pada Rabu.

Sehingga semalam juga seramai 8,952 pesakit Covid-19 masih menjalani kuarantin di rumah (9,001 pada Rabu), sementara 309 pesakit mendapatkan rawatan di hospital, turun berbanding 315 pada Rabu.

Jumlah pesakit yang dimasukkan ke unit rawatan rapi sehingga semalam adalah sembilan orang berbanding lapan pada Rabu, dengan tujuh daripadanya memerlukan alat bantuan pernafasan.

KKM juga melaporkan tiada pesakit meninggal dunia akibat komplikasi Covid-19 semalam.

Ini menjadikan kumulatif kematian akibat Covid-19 sejak 17 Mac 2020 hingga semalam, kekal sebanyak 36,957 kes, termasuk 7,873 kes kematian di luar fasiliti kesihatan atau ‘brought in death’ (BID).

Berikut adalah jangkitan harian dan kumulatif kes bagi setiap negeri dan Wilayah Persekutuan sejak 25 Januari 2020 hingga semalam.


Jangkitan Omicron melonjak 55 peratus di seluruh dunia: WHO

Jumlah jangkitan varian baharu Covid-19, Omicron, minggu lalu melonjak kira-kira 55 peratus, walaupun jumlah kematian kekal stabil, kata Pertubuhan Kesihatan Sedunia (WHO) dalam laporan pandemik terbarunya.

Dalam laporan mingguan yang dikeluarkan malam semalam, agensi kesihatan Pertubuhan Bangsa-Bangsa Bersatu (PBB) itu berkata terdapat kira-kira 15 juta kes baharu Covid-19 minggu lalu dan lebih 43,000 kematian.

Setiap rantau dunia melaporkan peningkatan kes Covid-19 kecuali Afrika, di mana berlaku penurunan 11 peratus.

Minggu lalu, WHO memaklumkan rekod tertinggi pandemik sebanyak 9.5 juta jangkitan baharu dalam tempoh seminggu, selain menyebutnya sebagai “tsunami” penyakit.

WHO berkata varian Omicron yang sangat menular terus merebak secara global dan kini semakin hampir menjadi varian dominan selepas Delta.

Menurut WHO Omicron, yang pertama kali dikesan di selatan Afrika pada akhir November 2021, menyumbang hampir 59 peratus daripada semua jujukan yang dikongsi dengan pangkalan data virus global terbesar.

WHO berkata Omicron kini telah terbukti mempunyai tempoh lonjakan yang lebih singkat, dengan bukti yang semakin banyak varian itu mampu “mengelakkan imuniti.”

Pertubuhan itu juga menyatakan terdapat banyak kajian bahawa jangkitan Omicron kurang teruk berbanding varian sebelumnya.

Setelah kes Omicron meningkat mendadak di Afrika Selatan selepas varian itu mula-mula dikesan, wabak itu cepat menurun dan pakar percaya gelombang itu kini telah berlalu.

WHO berkata selepas peningkatan berterusan Covid-19 di seluruh Afrika, kes menurun minggu ini buat kali pertama.

Saintis di Britain dan Amerika Syarikat (AS) mengatakan terdapat tanda-tanda awal Omicron semakin berakhir, tetapi mereka masih tidak pasti bagaimana fasa wabak seterusnya akan berlaku.

WHO menyatakan benua Amerika melaporkan jumlah kes Covid-19 yang tertinggi minggu ini, dengan lonjakan 78 peratus, terutamanya didorong oleh peningkatan jangkitan di AS.

Jumlah kes baharu di Eropah meningkat sebanyak 31 peratus, manakala terdapat penurunan 10 peratus dalam kematian. Lonjakan terbesar dalam jangkitan Covid-19 dicatatkan di India, Bangladesh dan Thailand dan Timor-Leste iaitu meningkat lebih 400 peratus.

Varian Omicron merebak dengan lebih mudah berbanding varian lain, dan telah menjadi dominan di beberapa negara. Ia juga lebih mudah menjangkiti mereka yang telah divaksinasi atau pernah dijangkiti Covid-19.

Bagaimanapun, kajian awal menunjukkan Omicron kurang berkemungkinan menyebabkan penyakit teruk berbanding varian Delta, dan vaksinasi serta penggalak masih menawarkan perlindungan yang kuat daripada mendapat jangkitan serius, kemasukan ke hospital dan kematian. – Agensi


Radzi wakili Malaysia di Persidangan UNESCO

Menteri Kanan Pendidikan Datuk Dr Radzi Jidin kini berada di Paris, Perancis bagi mewakili Malaysia di persidangan Pertubuhan Pendidikan, Saintifik dan Kebudayaan Pertubuhan Bangsa-Bangsa Bersatu (UNESCO), yang berlangsung hari ini sehingga Khamis.

Menurut beliau sesi pra-sidang kemuncak kali ini membicarakan tentang transformasi pendidikan serta langkah yang dapat diambil bagi memastikan kemajuan dan kemampanan sistem pendidikan, lapor Bernama.

“Beberapa sesi perbincangan dan lawatan kerja akan turut diadakan sepanjang berada di sini, khususnya berkaitan dengan transformasi pendidikan,” katanya dalam catatan di Facebook hari ini.

UNESCO berusaha untuk membina keamanan melalui kerjasama antarabangsa dalam pendidikan, sains dan budaya.

Program UNESCO menyumbang kepada pencapaian Matlamat Pembangunan Mampan yang ditakrifkan dalam Agenda 2030, yang diterima pakai oleh Perhimpunan Agung PBB pada 2015.


Harga runcit bahan api RON97, RON95 dan diesel kekal: MOF

Harga runcit petrol RON97, RON95 dan diesel kekal bagi tempoh seminggu bermula esok hingga 11 Mei.

Kementerian Kewangan (MOF) dalam kenyataan hari ini memaklumkan harga runcit petrol RON97 dan RON95 masing-masing kekal pada RM3.94 dan RM2.05 seliter, manakala diesel pada RM2.15 seliter, lapor Bernama.

“Bagi melindungi pengguna daripada kesan kenaikan harga sebenar minyak di pasaran global, kerajaan mengekalkan harga runcit petrol RON95 pada harga siling RM2.05 seliter dan diesel RM2.15 seliter, sungguhpun harga pasaran sebenar bagi kedua-dua produk telah meningkat melebihi paras harga siling yang ditetapkan,” menurut kenyataan itu.

Harga itu berdasarkan penetapan harga runcit produk petroleum secara mingguan menggunakan formula Mekanisme Harga Automatik (APM).

MOF turut memaklumkan kerajaan akan terus memantau kesan perubahan harga minyak mentah dunia serta mengambil langkah bersesuaian bagi memastikan kebajikan dan kesejahteraan rakyat terus terpelihara.


86 kematian, termasuk 28 BID

Jumlah kematian akibat komplikasi Covid-19 dalam tempoh 24 jam pada Khamis (3 Mac 2022) turun semula kepada 86 kes, berbanding 115 kes yang dicatat pada Rabu, lapor Kementerian Kesihatan (KKM), hari ini.

Kes kematian semalam termasuk 28 pesakit yang meninggal dunia sebelum bantuan perubatan dapat diberikan atau kes BID.

Tidak maklumat diberikan sama ada 28 kes BID itu melibatkan 286,097 individu yang diarah menjalani kuarantin di rumah, namun Menteri Kesihatan Khairy Jamaluddin semalam menyatakan kebanyakan kes BID tidak mengetahui mereka dijangkiti Covid-19.

Jumlah baharu itu menjadikan kumulatif kematian sejak awal 2020 lalu hingga semalam sebanyak 33,028 kes termasuk, 6,808 kes BID.

Berdasarkan data laman sesawang CovidNOW kendalian KKM yang dikemas kini tengah malam tadi, Johor kekal mencatat jumlah kematian tertinggi tiga hari berturut-turut berbanding negeri-negeri lain.

Dalam tempoh 24 jam semalam, negeri itu merekodkan 20 kematian baharu, berbanding 25 kes pada Rabu dan 21 kes pada Selasa, menjadikan kumulatif sebanyak 4,126 kes – kedua tertinggi selepas Selangor yang mencatat 10,220 kes.

Menurut KKM juga sehingga semalam, Johor yang akan berdepan Pilihan Raya Negeri pada 12 Mac ini, merekodkan kumulatif positif sebanyak 325,555 kes, dengan 300,939 pesakit telah sembuh dan 20,490 kes masih aktif.

Daripada jumlah kes aktif itu seramai 19,190 pesakit menjalani kuarantin di rumah; 198 ditempatkan di PKRC; 1,071 dimasukkan ke hospital; dan 31 pesakit dirawat di unit rawatan rapi (ICU), dengan 20 daripadanya memerlukan alat bantuan pernafasan.

Sehingga Rabu, seramai 3,058,672 atau 80.6 peratus populasi di Johor telah lengkap divaksinasi, 3,224,739 atau 85.0 peratus menerima sekurang-kurangnya satu dos, dan 1,945,421 atau 71.2 peratus individu dewasa menerima dos penggalak.

Sementara itu, Perak merekodkan 11 kes kematian semalam, diikuti Kedah (sembilan kes); masing-masing tujuh kes di Melaka serta Sabah; dan masing-masing enam di Pahang serta Kuala Lumpur.

Kelantan pula mencatat lima kes kematian semalam, diikuti masing-masing empat di Pulau Pinang dan Selangor; Putrajaya (tiga); Perlis (dua); dan masing-masing satu kes di Sarawak serta Terengganu.

Hanya Negeri Sembilan dan Labuan tidak merekodkan kes kematian akibat Covid-19 semalam.

Pecahan kes berkaitan Covid-19 di setiap negeri sehingga 3 Mac 2022.


Pengasas DAP meninggal dunia pada usia 97 tahun

Salah seorang ahli pengasas dan Pengerusi DAP, Dr Chen Man Hin menghembuskan nafas terakhir pada usia 97 tahun.

Mendiang Chen yang juga penasihat seumur hidup DAP itu pernah dipilih sebagai Ahli Dewan Undangan Negeri (ADUN) dan Ahli Parlimen.

Beliau merupakan ADUN Rahang dari 1965 hingga 1982, selain berkhidmat sebagai Ahli Parlimen Seremban Timor (1969-1974) dan Seremban (1974-1982 serta 1983-1990).

Pengerusi DAP, Lim Guan Eng berkata, beliau amat sedih dengan pemergian Chen.

“Dalam perjalanan dari Pulau Pinang ke Seremban untuk mengucapkan takziah kepada keluarganya. Bersemadi dengan aman,” tulisnya di Facebook.

Ahli Parlimen Kampar, Thomas Su menyifatkan Chen sebagai “rakyat Malaysia yang mengagumkan”.

“Pengasas DAP yang berprinsip dan rendah diri, kami terhutang budi kepadanya.”

Bekas ADUN Paloh, Sheikh Omar Ali berkata, Chen sentiasa memperjuangkan demokrasi dan keadilan untuk semua rakyat Malaysia.


SPR larang bawa telefon bimbit ke petak undi

Pengundi tidak lagi dibenarkan membawa telefon bimbit ketika membuang undi di dalam bilik pengundian pada Pilihan Raya Umum ke-15, Sabtu depan (19 November 2022).

Suruhanjaya Pilihan Raya Malaysia (SPR) mengumumkan larangan itu melalui poster Langkah Pengundian yang dimuat naik di akaun Facebook, hari ini.

Melalui poster itu, jelas menunjukkan langkah keenam pengundi perlu menyerahkan telefon bimbit sebelum menanda kertas undi di petak undi.

“Bergerak ke meja Ketua Tempat Mengundi (KTM) untuk meninggalkan telefon bimbit,” menurut poster itu.

Selesai memasukkan kertas undi ke dalam peti undi, pengundi boleh mengambil semula telefon bimbit daripada KTM itu tadi dan keluar meninggalkan ruangan tersebut.

Ini bermakna pengundi tidak dibenarkan merakam gambar atau video dengan kertas undi yang diterima di ruangan tersebut.

Mac lalu, Parlimen diberitahu kerajaan tidak akan menghalang pengundi untuk membawa telefon pintar ketika proses pengundian dijalankan dalam pilihan raya dan menyifatkan tiada keperluan untuk kerajaan melaksanakan larangan tersebut pada masa kini.

Sebelumnya perkara itu dibangkitkan susulan tular di media sosial perkongsian kertas undi pilihan raya negeri.

Baru-baru ini, bekas perdana menteri, Tun Dr Mahathir Mohamad dilaporkan menyarankan SPR untuk mengenakan larangan itu bagi mengelak budaya rasuah.

Beliau mengingatkan SPR bahawa pengundi boleh menunjukkan gambar kertas undi yang dipangkahnya kepada parti politik untuk mendapat habuan.